40 rumah terjejas banjir kilat di Johor Bahru susulan hujan lebat

Sekurang-kurangnya 40 rumah dinaiki air akibat banjir kilat di Johor Bahru di sini, petang tadi (7 November 2022), tatkala kempen Pilihan Raya Umum Ke-15 (PRU-15) telah bermula.

Bagaimanapun, sehingga malam ini, Jawatankuasa Pengurusan Bencana Daerah memaklumkan tiada pusat pemindahan sementara (PPS) dibuka setakat ini.

Katanya kejadian dipercayai berpunca daripada hujan lebat lebih dua jam sejak 5.30 petang, sebagaimana ramalan Jabatan Meteorologi Malaysia (MetMalaysia), selain masalah sistem perparitan.

Terdahulu, MetMalaysia mengeluarkan amaran, ribut petir akan dialami oleh kebanyakan tempat di Semenanjung, Sabah dan Sarawak, selama tiga hari bermula hari ini hingga Rabu.

MetMalaysia dalam kenyataannya, memaklumkan pagi ini hujan dialami di satu dua tempat di Pulai Pinang, Perak, Pahang, Selangor, Kuala Lumpur, Putrajaya dan kawasan pantai di Kelantan, Terengganu dan Johor.

“Dua lokasi penempatan penduduk yang dinaiki air ialah Jalan Keris Dua di Taman Sri Tebrau melibatkan 40 buah rumah, manakala tiga rumah di Kampung Kurnia, Larkin,” katanya.

Banjir kilat sedalam lebih setengah meter turut berlaku di beberapa jalan di pusat bandar, menurut tinjauan Awani.

Pemantauan berterusan masih dibuat agensi penguatkuasaan termasuk Angkatan Pertahanan Awam Malaysia (APM), Jabatan Bomba dan Penyelamat Malaysia (JBPM) dan Polis Diraja Malaysia (PDRM).

Beberapa kawasan di Johor Bahru mula dinaiki air susulan hujan lebat secara berterusan sejak jam 4.30 petang Isnin.

Antara kawasan yang mula dilanda banjir kilat ialah di Sanctuary Garden, Tebrau dan Kampung Melayu Majidee, Johor Bahru mengakibatkan beberapa kenderaan turut ditenggelami air.

Beberapa kenderaan peribadi milik penduduk di kawasan terlibat tidak sempat diselamatkan, sementara premis perniagaan turut terjejas akibat dinaiki air.

Antara kawasan turut terjejas ialah Kampung Melayu Majidee, yang dilaporkan kerap dilanda banjir kilat turut mengalami nasib yang sama.

Sementara itu sehingga jam 11 malam ini, paras air Sungai Skudai di stesen penyukat di Parit keliling, Kampung Pasir, Johor Bahru menunjukkan paras air melepasi tahap amaran apabila mencatat bacaan 0.79 meter (m) berbanding -0.30m paras normal.


China siasatan tarian ghairah dalam kereta api

Polis China sedang menyiasat insiden melibatkan seorang wanita muda yang dirakam menari secara tidak senonoh di dalam kereta api di hadapan seorang budak lelaki setelah bantahan orang ramai berhubung perbuatan itu.

Wanita yang tidak dikenali itu dirakam pada petang Jumaat lalu menari secara provokatif di hadapan seorang budak kecil yang duduk di dalam kereta api di Chengdu, wilayah Sichuan di barat daya China.

Wanita itu, berpakaian kemeja-T berjalur hitam dan putih dan berseluar panjang hitam, berdiri berhampiran tiang logam di sebelah budak lelaki itu dan mula menari sambil menonton, lapor akhbar Yidian Zixun.

Dalam video empat minit itu, dia dirakamkan berpusing-pusing dan menggelek pinggulnya sambil menari secara provokatif. Seorang penumpang lelaki yang duduk di sebelah budak lelaki itu kelihatan berdiri dan menjauhi wanita itu.

Wanita itu kemudian dilihat menarik bahagian depan baju-Tnya untuk mendedahkan bahagian tengahnya kepada budak lelaki itu sebelum duduk di lantai. Dia kemudiannya mencapai pemegang di atas kepala dan berpusing-pusing sebelum menghampiri budak lelaki itu, memeluknya sebelum memberinya ciuman.

Video itu berakhir dengan dia mengambil tempat duduk di atas lantai di hadapan satu set pintu gerabak dan terus menggoyangkan kepalanya sambil melihat telefonnya.

Orang ramai pantas membuat komen di media sosial selepas video itu muncul, dengan ramai yang menggelar tarian itu “terlalu panas”.

Chengdu Metro berkata ia melakukan rondaan biasa di kereta apinya tetapi mereka tidak hadir ketika video itu dirakamkan.

“Ada kakitangan yang meronda di kereta api metro, tetapi mereka mungkin terlepas gerabak itu,” katanya dalam catatan di Weibo.

Polis tempatan berkata kejadian itu sedang dalam siasatan.

Video itu telah mencetuskan kekecohan moral di media sosial China, dengan ramai yang mengatakan tarian itu terlalu seksual dan tidak senonoh di ruang awam dan kehadiran budak lelaki itu membimbangkan.

Seorang pengguna Weibo secara berseloroh bertanya: “Adakah wanita itu ibunya? Budak kecil yang malang!”

Seorang lagi bertanya: “Adakah dia mengambil dadah? Adakah saya seorang sahaja yang menyangka dia melakukan gangguan seksual?”

“Ia menjijikkan dan dia merosakkan budak kecil itu. Saya rasa dia mengalami gangguan kesihatan mental,” tulis seorang lagi.

Chen Liang, seorang peguam dari Firma Peguam Cemerlang, berkata dalam temu bual dengan Jurnal Undang-undang Shanghai bahawa tingkah laku wanita itu boleh dianggap sebagai serangan tidak senonoh di bawah undang-undang China.

“Wanita itu berkelakuan secara seksual di hadapan budak lelaki itu dengan mendedahkan seluar dalamnya, dan pelukan serta cium, untuk semua itu dia boleh didakwa melakukan serangan tidak senonoh ke atas seorang remaja,” katanya.

Wu Pingzheng, seorang peguam dari Pejabat Peguam Hubei Shouyi, menambah bahawa tidak semua serangan tidak senonoh ke atas juvana adalah pelanggaran kod jenayah.

Di bawah Undang-undang Jenayah China, serangan tidak senonoh yang teruk di khalayak boleh menyebabkan pesalah dipenjara selama lebih lima tahun jika didapati bersalah. – Agensi


Wilayah Iwate di Jepun digegar gempa bumi

Gempa bumi berukuran 6.0 pada skala Richter melanda wilayah Iwate Jepun pada Rabu, lapor Agensi Berita Xinhua memetik Agensi Meteorologi Jepun (JMA).

Laporan Bernama berkata gempa berlaku kira-kira 2.46 pagi waktu tempatan, dengan pusat garis lintang 40.0 darjah utara dan 142.4 darjah timur pada kedalaman 50 kilometer.

Setakat ini tiada amaran tsunami dikeluarkan.


PRN: PAS tanding 13 kerusi di Negeri Sembilan

PAS dijangka bertanding di 13 daripada keseluruhan 36 kerusi Dewan Undangan Negeri (DUN) pada pilihan raya negeri (PRN) di Negeri Sembilan, lapor Sinar Harian.

Pesuruhjaya PAS Negeri Sembilan, Rafiei Mustapha berkata keputusan pembahagian kerusi itu sudah dipersetujui dalam kalangan parti komponen Perikatan Nasional (PN) di Negeri Sembilan.

“PAS dijangka diberikan sebanyak 13 kerusi DUN manakala Bersatu lebih sedikit daripada itu namun jumlah sebenar Bersatu dan Gerakan bertanding akan diumumkan oleh Pengerusi PN negeri, tidak lama lagi.

“Bagaimanapun, kerusi mana akan ditandingi PAS belum ditentukan sehingga hari penamaan calon,” katanya.

Semalam, Pengerusi PN, Tan Sri Muhyiddin Yassin mengumumkan gabungan itu akan bertanding di kesemua 245 kerusi DUN pada PRN yang dijangka bakal berlangsung dalam masa terdekat.

Sementara itu, Rafiei yang juga Timbalan Pengerusi PN negeri berkata parti itu menyenaraikan seramai 30 calon kepada pucuk pimpinan tertinggi.

“Daripada 13 kerusi DUN itu, kita (PAS) telah hantar lebih kurang 30 nama sebagai calon.

“Pada asasnya tiga nama calon bagi setiap DUN namun ada beberapa DUN hanya menghantar satu nama,” katanya.

Beliau berkata individu yang dicalonkan mempunyai pelbagai latar belakang termasuk golongan profesional selain mereka yang bertanding di kerusi Parlimen pada PRU-15 lalu.

“Keputusan sama ada mereka terpilih sebagai calon akan diputuskan oleh Majlis Syura PAS,” katanya.

Rafiei tidak menolak kemungkinan pemimpin Muafakat Nasional (MN) turut dicalonkan mewakili PN pada PRN yang dijangka diadakan sekitar Ogos tahun ini.


Kumpulan pro-Najib bocor maklumat konon PM akan dipecat kepada Malaysiakini

Secara tiba-tiba UMNO dikejutkan dengan laporan portal Malaysiakini yang mendedahkan kononnya UMNO akan memecat Datuk Seri Ismail Sabri Yaakob jika tidak mengikut arahan parti untuk mengadakan pilihan raya umum ke-15 (PRU-15) segera.

Laporan Malaysiakini itu sudah dinafikan Setiausaha Agung UMNO, Datuk Seri Ahmad Maslan yang menyifatkan ia sebagai satu laporan tidak tepat dan menyeleweng, sebaliknya menegaskan mesyuarat Biro Politik pada Rabu berlangsung tanpa sebarang isu pemecatan dibangkitkan.

Pendedahan portal tersebut dibuat sehari sebelum pemimpin akar umbi UMNO berhimpun pada Sabtu yang sudah pastinya mahu membangkitkan sentimen penolakan terhadap Perdana Menteri dan terus memberi tekanan supaya PRU-15 disegerakan.

Ketua Pemudanya, Datuk Asyraf Wajdi Dusuki juga sudah memberi amaran UMNO akan mengambil tindakan undang-undang terhadap dua portal iaitu Malaysiakini dan Astro Awani behrhubung laporan yang mendedahkan perbincangan semasa mesyuarat Biro Politik tersebut.

Agenda Daily kemudiaan cuba mendapatkan maklumat berhubung kebocoran maklumat yang menyebabkan Malaysiakini menghasilkan laporan berhubung isu yang dibangkitkan semasa mesyuarat Biro Politik tersebut.

Daripada maklumat awal, difahamkan terdapat kumpulan pro kepada Datuk Seri Najib Razak yang berada dalam mesyuarat pada malam Rabu membocorkan maklumat dalaman parti kepada dua portal tersebut.

Bagaimanapun Agenda Daily tidak akan menamakan individu yang tidak bertanggungjawab membocorkan maklumat parti kepada portal tersebut untuk dijadikan modal memecahbelahkan UMNO.

Susulan daripada penafian dan ancaman akan disaman oleh UMNO, Malaysiakini kemudiaan meminda dan menambah beberapa maklumat baharu dalam laporan berita yang disunting kemudiaannya dengan mengatakan terdapat maklumat berbeza-beza yang diperoleh daripada sumber yang tidak dinamakan.

Bagaimanapun, umum mengetahui keputusan hukuman penjara yang dijatuhkan Mahkamah Persekutuan terhadap Najib menyebabkan beberapa pengikut setianya tidak berpuas hati dengan Ismail Sabri.

Pelbagai kritikan dan kecaman dihalakan kepada Ismail Sabri selepas Najib disumbat ke penjara, paling ketara adalah bekas ahli MT, Datuk Lokman Adam yang setiap hari mengadakan live di Facebook menghentam Ismail Sabri.

Kemudiaan beberapa hari lalu, seorang Ahli MT, Datuk Puad Zarkashi juga mengeluarkan kenyataan mencadangkan agar UMNO membatalkan pencalonan “poster boy” yang diputuskan sebelum ini.

Puad nampaknya secara terbuka sama ada secara langsung atau tidak langsung cuba memperlekehkan Ismail Sabri kononnya tidak berani mengambil tindakan untuk menyelamatkan Najib daripada meringkuk dalam penjara.

Ekoran laporan daripada dua portal tersebut, ia seakan memberi gambaran Ismail Sabri sedang diugut UMNO supaya tunduk kepada arahan parti atau berdepan tindakan balas selepas ini.


Pemilik kelab komedi kontroversi didakwa di mahkamah

Pemilik Kelab Komedi Crackhouse, Mohammad Rizal Johan Van Geyzel dihadapkan ke Mahkamah Sesyen Kuala Lumpur, hari ini, atas tiga pertuduhan menyiarkan kenyataan menghina dan menyentuh sensitiviti agama serta kaum baru-baru ini.

Tertuduh bagaimanapun mengaku tidak bersalah selepas semua pertuduhan dibacakan terhadapnya di hadapan Hakim Mahkamah Sesyen Nor Hasniah Ab Razak.

Dia didakwa mengikut Seksyen 233(1)(a) Akta Komunikasi dan Multimedia 1998.

Pelawak itu berdepan hukuman penjara maksimum setahun atau denda RM50,000 atau kedua-duanya sekali jika sabit kesalahan.

Rizal dilaporkan ditahan polis berhubung tiga video yang didakwa menyentuh sensitiviti kaum dan agama.

Tumpuan dilemparkan kepada Rizal selepas rancangan mikrofon terbuka kelab komedi itu yang didakwa menghina Melayu dan Islam.

Dalam klip yang tular di media sosial baru-baru ini, Siti Nuramira Abdullah, seorang wanita berusia pertengahan 20-an, didakwa menghina Islam ketika di atas pentas.

Dia didakwa minggu lalu kerana menghina Islam, manakala

Teman lelakinya, Alexander Navin Vijayachandran, yang didakwa memuat naik video persembahannya dalam talian, dituduh mengikut Seksyen 233 Akta Komunikasi dan Multimedia 1998 dengan “penggunaan tidak wajar kemudahan rangkaian atau perkhidmatan rangkaian”.

Polis kemudian turut menahan pengasas bersama kelab itu kerana menghasut susulan video persembahan lama dimuat naik dalam talian. Dia juga disiasat di bawah Seksyen 233 kta Komunikasi dan Multimedia 1998 berhubung video yang sama.

Dewan Bandaraya Kuala Lumpur (DBKL) sebelum ini telah mengeluarkan arahan untuk menutup sementara tempat itu, selepas mengatakan kelab itu beroperasi di bawah permit yang tidak wajar.

Kelab komedi yang terletak di Taman Tun Dr Ismail di Kuala Lumpur turut disimbah cat merah dan hitam, beberapa hari lalu.


PKP 3.0 di 5 negeri esok?

Perintah Kawalan Pergerakan (PKP) 3.0 dijangka dilaksanakan di beberapa negeri mulai esok, lapor The Star yang memetik sumber tidak rasmi.

Negeri-negeri yang bakal tertakluk kepada perintah berkenaan ialah Selangor, Kuala Lumpur, Pulau Pinang, Johor dan Sarawak.

“PKP yang baharu itu hampir menyamai PKP 2.0 yang dilaksanakan pada Januari lalu di beberapa negeri yang menyaksikan penutupan sekolah serta larangan mengadakan aktiviti sosial dan keagamaan, melainkan kegiatan ekonomi,” lapor akhbar itu yang memetik sumber.

Difahamkan, di bawah pelaksaan PKP 3.0, orang ramai tidak lagi dibenarkan menikmati makanan di retoran dan kemungkinan penutupan bazar Ramadan.

Sumber juga memberitahu, kerajaan meneliti pelaksaan PKP 3.0 memandangkan ia bakal mempengaruhi Aidilfitri dan juga operasi bazar Ramadan yang dibenarkan sebelum ini.

Pengumuman mengenai PKP 3.0 dijangka dilakukan hari ini, kata sumber itu.

“PKP di lima daerah di Kedah semalam adalah sebahagian daripada cadangan yang dikemukakan kepada Majlis Keselamatan Negara pada Jumaat. Tetapi kami memutuskan untuk melaksanakannya di Kedah lebih awal kerana keadaannya membimbangkan,” katanya.

Pada Sabtu, Perdana Menteri Tan Sri Muhyiddin Yassin berkata, PKP yang sedang berkuat kuasa ketika ini akan dinilai semula khususnya di negeri-negeri yang sedang mengalami peningkatan kes positif Covid-19 secara mendadak.

Katanya, penilaian semula ini penting untuk memastikan prosedur operasi standard (SOP) dan tindakan yang diambil berkesan dalam membendung penularan wabak berkenaan yang sedang meningkat di dalam dan luar negara.

Semalam, Kementerian Kesihatan Malaysia mencadangkan Perintah Kawalan Pergerakan (PKP) dilaksanakan di beberapa buah negeri bagi mengekang penyebaran pandemik tersebut.

Menteri Kesihatan, Datuk Seri Dr Adham Baba berkata, pihaknya telah mengemukakan cadangan pelaksanaan PKP di Selangor, Kuala Lumpur, Pulau Pinang, Johor, Kedah dan Sarawak.


PN terus perjuang nasib rakyat, desak benarkan KWSP bersasar

Perikatan Nasional (PN) mendesak kerajaan Pakatan Harapan-Barisan Nasional (PH-BN) supaya membenarkan pengeluaran caruman Kumpulan Wang Simpanan Pekerja (KWSP) secara bersasar, kepada golongan yang memerlukan dengan mencari satu mekanisme yang sesuai.

Ketua Pembangkang, Datuk Seri Hamzah Zainudin berkata ini bagi memastikan, hanya golongan yang benar-benar layak sahaja dapat mengeluarkan caruman itu demi meneruskan kelangsungan hidup akibat tekanan ekonomi dan kos barangan yang meningkat.

“Ada pencarum yang mencarum KWSP secara suka rela… sebagai contoh sebelum pendemik… dia ada kedai dan perniagaannya maju.

“Dia buat simpanan (KWSP) dan beli rumah, namun selepas tiga tahun ketika pandemik, pendapatan dia sudah berbeza berbanding zaman dia mencarum.

“Sekarang dia minta untuk keluarkan duit sebab sudah enam bulan tak bayar hutang rumah dan bank hendak lelong rumahnya.

“Jika kita tidak bantu orang seperti ini, apa yang akan terjadi? Rumahnya akan dilelong dan apabila dia hendak beli semula aset itu setahun atau dua tahun akan datang.

“Saya rasa amat susah sekali. Sebab itu saya minta sangat kerajaan untuk mencari mekanisme untuk tujuan pengeluaran KWSP bersasar ini,” katanya.

Beliau berkata demikian ketika membahaskan Bajet 2023 di Dewan Rakyat hari ini (27 Februari 2023).

Pada 16 Februari lalu, Timbalan Menteri Kewangan kerajaan PH-BN yang juga Setiausaha Agung UMNO, Datuk Seri Ahmad Maslan berkata, kerajaan tidak berhasrat untuk membenarkan pekerja membuat pengeluaran khas lagi daripada akaun KWSP.

Menurutnya 8.1 juta ahli telah mengeluarkan sejumlah RM145 bilion daripada dana pencen negara apabila pentadbiran terdahulu melonggarkan sekatan untuk membantu mereka menghadapi masalah kewangan ketika wabak Covid-19 mula-mula melanda.

Menurutnya kini kerajaan perlu menyediakan garisan bagi mengelak krisis yang lebih besar daripada berlaku.

Pertama, Covid-19 sudah berakhir. Kalau kita lihat moratorium, pinjaman bayaran balik sudah tiada, satu lagi subsidi khas dan gaji sudah tiada,” kata Ahmad.

Sementara itu, Hamzah yang juga Ahli Parlimen Larut meminta kerajaan memberi perhatian kepada kebajikan veteran tentera yang bergadai nyawa mempertahankan kedaulatan negara, namun hanya menerima pencen RM500 sebelum penyelarasan gaji dilaksanakan pada 2013.

Beliau juga mencadangkan penubuhan Jabatan Warga Emas seiring Malaysia menuju ke arah negara menua, yang membolehkan golongan berkenaan menyertai tenaga kerja bagi membolehkan mereka mempunyai pendapatan, terutama dalam menghadapi ketidaktentuan ekonomi ketika ini .

“Kalau boleh kita gunakan lagi mereka sebagai tenaga kerja dan cara membayarnya, tak payah ikut gaji minima tapi menggunakan model baharu,” katanya.


Riwayat politik Anwar akan berakhir di Tambun, kata Pengarah Komunikasi BN

Tindakan berani Datuk Seri Anwar Ibrahim mengambil risiko bertanding di Parlimen Tambun bakal mengundang padah, kata Datuk Seri Dr. Shamsul Anuar Nasarah.

Pengarah Komunikasi Barisan Nasional (BN) itu berkata pengundi di Perak mempunyai peluang terbaik untuk menamatkan riwayat politik cikgu kepada Presiden UMNO, Datuk Seri Ahmad Zahid Hamidi pada Pilihan Raya Umum Ke-15 (PRU-15) ini.

“Malah, ini kesempatan terbaik kepada orang Perak untuk menamatkan hayat politik Anwar Ibrahim, biar Tambun menjadi bukti sejarah Anwar Ibrahim hilang pengaruh di sini,” katanya dalam satu kenyataan hari ini.

Beliau bagaimanapun menjelaskan mengalahkan Presiden PKR itu bermakna BN perlu bekerja keras memberi penjelasan mengapa perlu Anwar dikalahkan disitu.

Sebaliknya, beliau yakin pertembungan tiga penjuru akan memberikan kelebihan kepada calon BN dan kehadiran Anwar sebagai calon akan meningkatkan motivasi serta semangat jentera BN Tambun dan BN Perak untuk bekerja dengan lebih kuat lagi.

Beliau berharap pengundi di Tambun sedar bahawa kepimpinan Pakatan Harapan (PH) termasuk Anwar sering bertukar kawasan bertanding setiap kali PRU kerana ketika menjadi wakil rakyat di kawasan sebelumnya mereka tidak bekerja untuk rakyat.

“Sebab itu mereka berpindah kawasan. Anwar Ibrahim dari Port Dickson ke Tambun. Jadi pemilih di Parlimen Tambun jangan tersilap langkah. Terbaik pilihan ialah BN.

“Kita mesti menjadikan PRU15 medan menamatkan hayat politik Anwar Ibrahim dan Tun Dr. Mahathir Mohamad kerana dua watak ini telah merugikan negara sejak sekian lama,” katanya.


Shafee hidap laringitis: Kes Najib, laporan audit didengar 12 Ogos

Perbicaraan bekas Perdana Menteri Datuk Seri Najib Razak berhubung dakwaan memanipulasi laporan ketua juruaudit mengenai 1Malaysia Development Berhad (1MDB) tidak akan diteruskan petang ini seperti yang dijadualkan.

Peguam utamanya Tan Sri Muhammad Shafee Abdullah menghidap laringitis, kata dua lagi anggota pasukan pembelaan Wan Aizuddin Wan Mohammed dan Rahmat Hazlan.

“Tan Sri Shafee menghidap laringitis,” kata Rahmat menurut laporan MalayMail, sambil menambah bahawa pasukan itu menulis surat kepada Mahkamah Tinggi pagi tadi untuk memaklumkannya tentang penyakit Shafee dan perbicaraan petang ini telah dikosongkan.

Laringitis merujuk kepada keradangan kotak suara atau pita suara di kerongkong.

Rahmat juga berkata, Shafee menerima sijil perubatan selepas disahkan menghidap laringitis di Hospital Pakar KPJ Damansara pagi tadi.

Beliau berkata perbicaraan akan disambung semula pada 12 Ogos, tarikh yang dijadualkan berikutnya.

Timbalan Pendakwa Raya Mohamad Mustaffa P Kunyalam mengesahkan secara berasingan Shafee tidak sihat dan penangguhan kes kepada 12 Ogos.

Hari ini sepatutnya menjadi hari kedua pemeriksaan balas Shafee terhadap bekas Ketua Pegawai Eksekutif 1MBD Arul Kanda Kandasamy.

Arul Kanda, yang pernah menjadi tertuduh dalam perbicaraan yang sama kerana didakwa bersubahat dengan Najib, pada 25 Jun lalu dipanggil untuk memberi keterangan sebagai saksi pendakwaan ke-15.

Arul Kanda dijangka menjadi saksi pendakwaan kedua terakhir. Pihak pendakwaan berkata ia bercadang untuk memanggil pegawai penyiasat sebagai saksi terakhirnya.

Dalam perbicaraan ini, Najib didakwa telah menyalahgunakan peranannya sebagai perdana menteri dan kemudian menteri kewangan untuk dilindungi daripada tindakan sivil atau jenayah dalam pengendalian operasi 1MDB.

Dia dituduh memberi arahan untuk pindaan kepada laporan akhir ketua juruaudit negara mengenai 1MDB yang sepatutnya dibentangkan kepada Jawatankuasa Kira-kira Wang Negara antara 22 dan 26 Februari 2016.

Dia didakwa mengikut Seksyen 23(1) Akta Suruhanjaya Pencegahan Rasuah Malaysia 2009 dan jika sabit kesalahan, berdepan hukuman penjara maksimum 20 tahun dan denda lima kali ganda nilai suapan atau RM10,000, yang mana lebih tinggi.


Sindiket pelaburan didalangi warga Britain tumpas, 81 individu ditahan

Sekurang-kurangnya 81 individu dan suspek disyaki ada kaitan dengan sindiket pelaburan antarabangsa didalangi warga Britain ditahan dalam Op Tropicana Suruhanjaya Pencegahan Rasuah Malaysia (SPRM) dan Jabatan Imigresen Malaysia (JIM) semalam.

Anggota sindiket itu dikatakan turut melibatkan warga Australia, Afrika Selatan dan Filipina.

Serbuan serentak operasi itu dilakukan ke atas 24 premis, termasuk tiga pusat panggilan, syarikat dan kediaman anggota sindiket terbabit di sekitar Lembah Klang dan Pulau Pinang, tanpa kehadiran pihak polis.

Sindiket yang dipercayai beroperasi sejak 2019 mengaut hampir RM200 juta daripada mangsa warga Australia dan United Kingdom (UK), malah dipercayai memberi suapan kepada pihak berkuasa supaya mereka boleh terus beroperasi.

Ketua Pesuruhjaya SPRM, Tan Sri Azam Baki berkata pihaknya bekerjasama dengan JIM, Suruhanjaya Komunikasi dan Multimedia Malaysia, Cyber Security Malaysia, Telekom Malaysia, Suruhanjaya Syarikat Malaysia, Tenaga Nasional Berhad dan Lembaga Hasil Dalam Negeri.

“Serbuan dijalankan dengan kaedah risikan ‘ intelligence based investigation’, financial investigation, covert operative, undercover dan beberapa kaedah siasatan digunakan.

“Risikan juga dengan kerjasama antara agensi di Australia serta beberapa negara luar dan juga dibuat oleh Bahagian Pengubahan Wang Haram dan Pelucuthakan Harta (AMLA) SPRM,” katanya menurut BH.

Azam Baki berkata, modus operandi sindiket adalah menawarkan portfolio pelaburan tidak wujud menerusi iklan di media sosial.

“Mereka dipercayai telah memperdaya mangsa dengan meyakinkan mereka supaya melabur ke dalam syarikat pelaburan yang tidak wujud dan syarikat tersebut hanyalah rekaan semata-mata.

“Ini adalah sebahagian daripada sindiket antarabangsa yang dipercayai menipu mangsa di seluruh dunia sehingga RM1 bilion,” katanya.

Sementara itu, Pengarah AMLA SPRM, Datuk Mohamad Zamri Zainul Abidin yang mengetuai serbuan mengesahkan 11 suspek disyaki terbabit dalam kegiatan itu ditahan, manakala 70 individu lagi ditahan JIM.

“Sebanyak 74 akaun milik individu dan syarikat dibekukan, dianggarkan berjumlah RM11 juta. Permohonan reman terhadap semua individu akan dilaksanakan pada 22 Februari (Rabu),” katanya.


Covid-19: Kes kematian sebelum tiba di hospital naik di 3 negeri

Pusat Kesiapsiagaan dan Tindak Cepat Krisis Kebangsaan (CPRC) mendapati kes kematian sebelum tiba ke hospital (BID) yang berkaitan jangkitan Covid-19, meningkat tujuh kali ganda pada April dan Jun lalu.

Ketua Pengarah Kesihatan Tan Sri Dr Noor Hisham Abdullah berkata sehingga hari ini sebanyak 5,327 kematian direkodkan sejak pandemik Covid-19 melanda negara, dengan 4,856 kes dilaporkan sejak awal tahun ini.

Beliau berkata daripada jumlah kematian pada tahun 2021, sebanyak 670 atau 13.8 peratus adalah kes BID.

“Analisis yang dilakukan CPRC mendapati terdapat kenaikan tren kes-kes kematian BID iaitu sebanyak tujuh kali ganda dari bulan April sebanyak 35 kes sehingga Jun 2021 (246 kes).

“Kebanyakan kes kematian BID ini adalah dari kumpulan umur 50 tahun sehingga 70 tahun iaitu sebanyak 76.7 peratus dengan sekurang-kurangnya satu komorbid (64.5 peratus).

“Tiga negeri yang merekodkan kes kematian BID tertinggi pada tahun ini adalah Selangor iaitu sebanyak 181 kes (27.0 peratus), diikuti oleh Wilayah Persekutuan Kuala Lumpur iaitu 78 kes (11.6 peratus), dan Sabah 85 kes (12.7 peratus),” katanya dalam kenyataan hari ini.

Sehubungan itu, Dr Noor Hisham mengingatkan orang ramai supaya melakukan pemantauan kendiri, teutama apabila disahkan positif Covid-19 dan berada dalam pemantauan di rumah.

Beliau turut menggariskan beberapa perkara yang perlu diberi perhatian iaitu:

Antara tanda amaran yang memerlukan rawatan segera adalah seperti berikut:

Sehubungan itu ahli keluarga atau rakan serumah dinasihatkan agar prihatin dan peka terhadap keadaan dan kesihatan pesakit Covid-19 dengan memanfaatkan teknologi komunikasi untuk memantau kesihatan pesakit sepanjang pemantauan kuarantin di rumah.


Lebih 48.83 juta dos vaksin diberikan dalam tempoh 8 bulan

Sebanyak 48,832,214 dos vaksin Covid-19 sudah diberikan menerusi Program Imunisasi Covid-19 Kebangsaan (PICK) yang dilancarkan sejak 24 Februari lalu hingga semalam, lapor Kementerian Kesihatan (KKM), hari ini.

Daripada jumlah itu, 72.2 peratus atau 23,565,799 individu berusia 12 tahun ke atas telah melengkapkan suntikan sama ada vaksin dua dos atau vaksin dos tunggal.

Berdasarkan data dikemas kini dalam laman sesawang COVIDNOW tengah malam tadi, sebanyak 77.6 peratus atau 25,344,201 individu menerima sekurang-kurangnya satu dos.

Seramai 84,941 individu berusia 60 tahun ke atas serta mereka yang layak telah menerima suntikan dos penggalak, manakala 22.4 peratus lagi individu yang disasarkan dos pertama dan kedua belum divaksin.

Semalam sahaja, sebanyak 157,999 dos diberikan membabitkan 113,989 individu lengkap divaksinasi, 25,743 menerima sekurang-kurangnya satu dos dan 18,267 penerima dos penggalak.

Sementara itu, 94.4 peratus atau 22,109,534 individu telah lengkap divaksinasi, dan 97.4 peratus atau 22,803,407 lagi menerima sekurang-kurangnya satu dos.

Semalam sahaja seramai 24,940 individu dewasa melengkapkan suntikan vaksin masing-masing, sementara 9,105 lagi menerima dos pertama.

Bagi program vaksinasi remaja pula, sejak 20 September hingga semalam, 46.3 peratus atau 1,456,265 remaja berusia 12 hingga 17 tahun telah lengkap divaksin, dan 80.8 peratus atau 2,540,794 lagi menerima sekurang-kurangnya satu dos.

Semalam sahaja sebanyak 105,687 dos diberikan kepada golongan itu, dengan 89,049 remaja melengkapkan suntikan vaksin masing-masing, manakala 16,638 lagi menerima sekurang-kurangnya satu dos.


PN Pahang sedia galas tanggungjawab sebagai pembangkang selepas BN pilih PH-DAP

Tanggungjawab sebagai pembangkang sedia digalas Perikatan Nasional (PN) Pahang, kata Datuk Seri Tuan Ibrahim Tuan Man.

Timbalan Presiden PAS itu berkata PN akan menjadi blok pembangkang yang kuat walaupun UMNO-Barisan Nasional (BN) memilih untuk bersama Pakatan Harapan (PH)-DAP untuk membentuk kerajaan negeri Pahang baharu selepas Pilihan Raya Umum Ke-15 (PRU-15) baru-baru ini.

“Sebelum keputusan gabungan kerajaan negeri ini dibuat, saya beberapa kali berunding dengan Datuk Seri Wan Rosdy Wan Ismail, untuk cari jalan penyelesaian kerana Dewan Undangan Negeri (DUN) Pahang yang masih tergantung dengan PN memenangi 17 kerusi, BN (16) serta PH, lapan kerusi.

“Sebelum ini, kita (PN) mencadangkan beliau sebagai Menteri Besar melalui muafakat antara PN dan BN dengan pembahagian jawatan EXCO yang sama rata, namun BN membuat keputusan untuk bekerjasama dengan PH,” katanya dipetik laporan BH hari ini.

Tuan Ibrahim mengkritik BN Pahang kerana terlalu tamak dan mahu membolot semua jawatan dalam kerajaan negeri.

“Ada cadangan untuk mengadakan penyatuan tetapi pihak kami menolak selepas hanya ditawarkan satu kerusi Exco daripada 10 kerusi yang ada di negeri ini.

“Kami kemudian memaklumkan kepada Yang di-Pertuan Agong dan pemangku Raja Pahang berhubung pendirian BN selain pihak istana turut memaklumkan bahawa sudah menerima cadangan BN akan bersama PH di Pahang,” katanya lagi.

Tuan Ibrahim berkata, pihaknya akur dengan gabungan berkenaan dan PN berjanji menjadi pembangkang yang konstruktif di Pahang.


Kursus parti politik tak patuh SOP, menari disiasat

Polis membuka kertas siasatan susulan tindakan sekumpulan individu yang melanggar prosedur operasi standard (SOP) Perintah Kawalan Pergerakan Bersyarat (PKPB), dipercayai ketika menghadiri kursus melibatkan sebuah parti politik di sebuah hotel di Glenmarie di sini April lalu.

Ketua Polis Daerah Shah Alam Asisten Komisioner Baharudin Mat Taib berkata siasatan dilakukan susulan satu laporan polis yang diterima hari ini setelah video berhubung kejadian itu tular melalui media sosial beberapa hari lalu.

“Pengadu mendakwa kumpulan individu tersebut dilihat sedang menari tanpa memakai pelitup muka dan tiada penjarakan fizikal di antara satu sama lain sehingga perkara itu tular menerusi media sosial.

“Siasatan kini dijalankan di bawah Seksyen 269 Kanun Keseksaan serta Peraturan 17 Peraturan Pengawalan dan Pencegahan Penyakit Berjangkit 2021,” katanya dalam kenyataan semalam.

Baharudin berkata jika sabit kesalahan, kompaun sebanyak RM2,000 boleh dikenakan ke atas individu manakala RM10,000 ke atas penganjur.

Beliau berkata kertas siasatan kes itu akan dirujuk kepada Timbalan Pendakwa Raya dalam masa terdekat.

Sejak semalam tular melalui media sosial satu video memaparkan sekumpulan individu berkumpul dan menari tanpa penjarakan fizikal selain turut tidak memakai pelitup hidung dan mulut sehingga mendapat kecaman daripada netizen.


NASA ke bulan semula selepas dihentikan sejak 1972

Selepas menghentikan misi pada 1972, Pusat Pentadbiran Aeronautik dan Angkasa Lepas Amerika Syarikat (NASA) merancang memulakan semula penerokaan bulan mulai Februari tahun depan.

Untuk tujuan membuka laluan angkasawan menjejakkan kaki ke satelit bumi itu, NASA terlebih dahulu merancang memulakan misi penerokaan tanpa manusia mengelilingi bulan.

Agensi angkasa lepas Amerika Syarikat (AS) berkata perancangan misi itu sudah berada pada peringkat akhir untuk menghantar kapsul Orion ke orbit, bagi mengelilingi bulan menggunakan roket mega Sistem Pelancaran Angkasa Lepas.

Pada minggu lalu, NASA mengumumkan bahawa kapsul Orion itu berjaya digabungkan dengan roket setinggi 98 meter itu.

Menurut NASA, misi Artemis 1 akan membuka jalan untuk ujian penerbangan dengan kru sebelum misi yang lebih mencabar dengan angkasawan berada di sekitar bulan.

Agensi itu akan memulakan siri ujian tersebut sehingga Februari merangkumi sistem komunikasi dan latihan pakaian bagi beberapa minggu sebelum misi pelancaran itu dilaksanakan.

NASA memaklumkan pihaknya akan menentukan tarikh yang sesuai sekiranya latihan pakaian itu berjaya dilakukan.

“Artemis 1 bakal menjadi asas penerokaan ruang angkasa serta menunjukkan komitmen dan kebolehan kita untuk memperluas kewujudan manusia ke bulan sebelum penerbangan pertama bersama kru terlibat di Artemis 2,” jelas agensi.

Hampir genap 52 tahun, sejak pertama kali program angkasa lepas NASA membawa manusia ke bulan, apabila misi Apollo 1 membawa angkasawan terkenal, Neil Amstrong. – Agensi


Mas Ermieyati calon Ketua Menteri bagi PN

Datuk Mas Ermieyati Samsudin diumumkan sebagai calon Ketua Menteri bagi Perikatan Nasional (PN) jika berjaya memenangi Pilihan Raya Negeri (PRN) Melaka pada 20 November ini.

Pengumuman pencalonan tersebut diumumkan Pengerusi PN, Tan Sri Muhyiddin Yassin hari ini dengan mengesahkan calon bagi kerusi Dewan Undangan Negeri (DUN) Tanjung Bidara itu akan dilantik sebagai pemimpin nombor satu negeri Melaka.

Pengumuman tersebut juga mendekatkan beliau untuk menjadi Ketua Menteri wanita pertama di Malaysia.

Mas Ermieyati yang berdepan dengan pertembungan tiga penjuru melawan Pengerusi Perhubungan UMNO, Datuk Seri Ab Rauf Yusoh mewakili Barisan Nasional (BN) dan Zainal Hassan dari Pakatan Harapan (PH) bagi kerusi DUN Tanjung Bidara.

Untuk rekod, Mas Ermiyeati juga merupakan Ahli Parlimen Masjid Tanah wanita pertama dari Melaka.

Beliau pada ketika ini merupakan Timbalan Menteri di Jabatan Perdana Menteri.

PN bertanding di semua 28 kerusi DUN Melaka pada PRN kali ini.


Perbicaraan 1MDB libatkan bekas pegawai Goldman di Amerika sudah berjalan

Perbicaraan melibatkan seorang bekas pegawai bank Goldman Sachs yang didakwa membantu pengubahan wang haram ratusan juta dolar hasil penyelewengan dana syarikat pelaburan strategik Malaysia, 1Malaysia Development Berhad (1MDB) sudah bermula pada Isnin.

Ia bermula dengan pemilihan juri bagi perbicaraan rasuah Amerika Syarikat (AS) terhadap bekas ketua pelaburan perbankan Goldman Sachs di Malaysia, Roger Ng semalam, menurut laporan Reuters.

Tertuduh mengaku tidak bersalah atas tiga pertuduhan konspirasi berkaitan pengubahan wang haram dan melanggar undang-undang antirasuah.

Goldman didakwa membantu menjual bon 1MDB bernilai AS$6.5 bilion (RM27.2 bilion), dana dilancarkan bekas Perdana Menteri, Datuk Seri Najib Razak untuk merangsang pembangunan ekonomi.

Menurut pihak berkuasa, pegawai dana dan rakan subahat menyeleweng sebahagian daripada wang berkenaan untuk perbelanjaan mewah, manakala pegawai bank Goldman pula membayar lebih AS$1.6 bilion (RM6.69 bilion) untuk merasuah pegawai di Malaysia dan Abu Dhabi untuk perniagaan 1MDB.

Goldman pada 2020 bersetuju membayar penalti berjumlah AS$2.9 bilion (RM12.1 bilion) dan meminta sebuah unit di Malaysia mengaku kesalahan jenayah untuk menyelesaikan siasatan dijalankan Jabatan Keadilan (DOJ) AS serta pihak berkuasa lain terhadap peranannya dalam 1MDB.

Pada Isnin, Hakim Daerah AS, Margo Brodie, menyoal puluhan bakal juri di Mahkamah Persekutuan Brooklyn mengenai pertalian mereka yang mungkin ada kaitan dengan individu atau entiti yang mungkin disebut dalam perbicaraan, sama ada mereka boleh bersikap adil dan saksama.

Beberapa bakal juri berkata mereka mempunyai pandangan negatif yang kuat terhadap bank.

Seorang bakal juri berkata, Goldman menjadi pengurus kekayaannya sejak 2007, manakala seorang lagi pula berkata, dia bekerja dalam bidang teknologi untuk Goldman selama tujuh tahun sebelum meninggalkan firma itu pada 2017.

Menurut seorang lagi bakal juri, dia sebelum ini pernah bekerja di unit pelaburan perbankan di Barclays dan kes 1MDB diguna pakai dalam latihan antipengubahan wang haram.

Bagaimanapun ketiga-tiga mereka tidak dipecat.

Kenyataan pembukaan perbicaraan dijadual bermula pada 14 Februari ini.

Ng ditahan di Malaysia pada November 2018 dan diekstradisi enam bulan kemudian.

Seorang lagi pegawai bank Goldman Sachs, Tim Leissner, mengaku bersalah pada 2018 susulan peranan dalam skandal 1MDB dan dijadualkan dijatuhi hukuman Mac ini.


Neelofa, suami belanja puluh ribu beli karpet di Nilai

Selebriti sensasi Noor Neelofa Mohd. Noor didakwa membelanjakan RM10,000 ketika mengunjungi sebuah premis menjual permaidani di Pusat Perniagaan Nilai 3, Nilai, Ahad lalu.

Seorang pekerja kedai berkenaan yang dikenali sebagai Hussein berkata, memang selebriti terkenal itu datang bersama suaminya untuk membeli permaidani di premis mereka.

“Neelofa dengan suami ada datang ke kedai dan membeli beberapa karpet termasuk karpet Iran yang berkualiti tinggi dan karpet jenis lain yang semuanya berharga RM10,000.

“Harga bagi satu karpet Iran ini sahaja ialah RM3,000 dan Neelofa beli dalam dua atau tiga gulung,” katanya memetik laporan Utusan Malaysia hari ini.

Kedai karpet yang dikunjungi oleh Neelofa, 32, dan suaminya Muhammad Haris Mohd. Ismail itu dikenali sebagai ‘Naeem Carpet’ yang mempunyai lebih kurang lima buah cawangan di sekitar Nilai 3.

Cawangan yang menjadi pilihan pasangan suami isteri itu merupakan kedai yang berada di Lot 122-124.

Hussein berkata, tindakan Neelofa membeli karpet di Nilai 3 dan penularan gambar serta video mereka menyebabkan nama ‘Naeem Carpet’ telah dikenali dan terkenal di seluruh Malaysia.

“Tapi tindakan dia (Neelofa) telah menimbulkan masalah dan polis telah datang ke kedai pagi semalam untuk ambil keterangan,” katanya.

Dalam pada itu, Hussein memberitahu, pada hujung minggu lalu kedai karpet tersebut dikunjungi ramai orang dan jualan berjalan seperti biasa selepas isu Neelofa merentas negeri untuk membeli karpet di premis mereka tular.

Terdahulu, polis pada 4 Mei lalu, telah memanggil Neelofa dan suaminya untuk diambil keterangan susulan tular gambar dan video mereka di media sosial yang dikatakan berada di sebuah premis menjual permaidani di Nilai.

Keterangan di ambil oleh Ibu Pejabat Polis Daerah (IPD) Nilai.

Ketua Polis Daerah Nilai, Superintendan Mohd Fazley Ab Rahman berkata,selain keterangan pasangan itu, polis juga telah mengambil keterangan pemilik premis serta pembantu kedai permaidani.

Neelofa dan suaminya didakwa melanggar prosedur operasi standard (SOP) apabila dikatakan merentas negeri ke Nilai pada Ahad lalu.

Sebelum ini, Neelofa tampil memohon maaf secara terbuka berhubung dakwaan melanggar SOP pada majlis perkahwinan dan kunjungannya ke Langkawi, Kedah bersama Muhammad Haris.

Dalam pada itu, Mohd Fazley berkata, siasatan terhadap pasangan terbabit dijalankan mengikut Seksyen 21A Akta Pencegahan dan Pengawalan Penyakit Berjangkit 1988 (Akta 342).


Sebanyak 6.5 juta individu sudah terima vaksin, kata Adham

Jumlah kumulatif pemberian vaksin dos pertama dan kedua setakat semalam adalah sebanyak 6,554,500 dos, menurut Menteri Kesihatan Datuk Seri Dr Adham Baba.

Daripada jumlah tersebut, sebanyak 1,805,367 individu telah melengkapkan kedua-dua dos vaksin Covid-19 dan 4,749,133 orang telah menerima dos pertama.

Lima negeri yang mencatatkan penerimaan kedua-dua dos tertinggi ialah Selangor dengan 237,662 diikuti Johor (192,501), Sarawak (189,280), Perak (165,932) dan Kuala Lumpur (157,393), menurut hantaran itu.

Mengenai vaksinasi harian bagi Program Imunisasi COVID-19 Kebangsaan (PICK), Dr Adham berkata sebanyak 252,773 dos diberikan semalam berbanding 250,529 dos hari sebelumnya.

Katanya, daripada jumlah itu, 174,448 adalah penerima dos pertama manakala 78,325 lagi dos kedua.


UMNO salahkan PAS tinggalkan MN

Muafakat Nasional (MN) tidak dapat bertahan lama kerana PAS meninggalkan UMNO dan sedia bekerjasama dengan Perikatan Nasional (PN), kata Naib Presiden UMNO, Datuk Seri Mohamed Khaled Nordin.

Menurutnya selepas UMNO kalah pada Pilihan Raya Umum Ke-14 (PRU-14) pada 2018 parti itu tidak menolak sama sekali untuk bekerjasama dengan mana-mana pihak.

“Atau sebab itulah kita wujudkan Muafakat Nasional. Tetapi MN tidak dapat tahan lama kerana PAS meninggalkan kita. PAS telah lebih terima PN dan kemudian PAS terus ajak kita untuk bersama Bersatu dalam keadaan dia tahu kita tak boleh nak terima Bersatu.

“UMNO tak boleh nak terima Bersatu kerana ia sangat jelas. Ia sebuah parti yang tujuan penubuhannya ialah untuk menggantikan UMNO. Itu bahasa yang cantiklah.

“Tapi menggantikan UMNO maknanya untuk membunuh UMNO,” katanya dalam satu wawancara sempena Perhimpunan Agung UMNO (PAU) 2021 yang berakhir hari ini.

Di dalam PAU hari ini, seorang perwakilan UMNO dari Terengganu, Baslan Abd Rahman mendesak UMNO menamatkan terus kerjasama dengan PAS menerusi MN.

Menurut Bazlan MN kini hanya tinggal nama gara-gara sukap curang PAS yang berjinak-jinak dengan Bersatu melalui PN.

Mengulas lanjut, Khaled berkata atas sebab itu UMNO pada Pilihan Raya Negeri (PRN) Melaka dan Johor bertindak untuk bertanding secara solo.

“Bukan kita tak ajak PAS… di Melaka kita ajak. Tapi mereka lebih memilih Bersatu, mereka dalam mempertimbangkan tawaran UMNO, mereka menyatakan bahawa UMNO mesti terima Bersatu. Jadi syarat dia itu kita tak aa tak dapat nak terima. Jadi akhirnya kita terpaksalah pergi solo,” katanya.

Mengenai kemungkinan parti lain bekerjasama di bawah khemah besar untuk menghadapi UMNO dan Barisan Nasional (BN) pada PRU akan datang, Khaled berkata beliau percaya parti lain sedang mengkaji punca kekalahan.

Sudah pasti katanya, parti lawan akan membuat pelbagai strategi untuk berhadapan dengan BN pada PRU akan datang.

“Untuk itu UMNO perlu bekerja kuat seperti disebut Timbalan Presiden UMNO Datuk Seri Mohamad Hasan… kita menang sikit… kalau pembangkang bersatu, UMNO boleh kalah.

“Tetapi soal menang atau kalah, itu kita berusahalah. Kita kena kerja kuat. Kalau dia (gabungan parti lawan) rasa dia boleh menang, dia bawalah keluar semua pengundi dia.

“Pada UMNO sama ada mereka di bawah satu payung besar, UMNO sudah bersedia secara solo. Bukankah jika duduk di bawah payung besar itu bermakna Pakatan Harapan 2.0 yang rakyat sangat kenal dan kini telah menolaknya,” katanya.


Air pasang besar: Terminal Feri Kuala Kedah dilanda banjir

Beberapa rumah dan premis perniagaan termasuk Terminal Feri Kuala Kedah, terjejas akibat banjir kilat susulan fenomena air pasang besar pada pagi Rabu (12 Oktober 2022).

Pegawai Angkatan Pertahanan Awam Malaysia (APM) Kota Setar Kapten Norlizawati Ismail berkata antara kawasan yang terjejas ialah Terminal Feri Kuala Kedah, Taman Seri Putra, Pasar Nelayan Kota Marina, Jalan Tok Pasai, dan Kampung Tepi Laut.

“Terdapat sedikit kenaikan air di Pasar Nelayan Kota Marina dan Terminal Feri Kuala Kedah akibat air pasang.

“Terdapat limpahan air di Taman Seri Putra juga tetapi air banjir tidak memasuki rumah penduduk,” katanya dalam satu kenyataan hari ini, menurut TheStar.

Beliau bagaimanapun berkata, hanya beberapa rumah di Jalan Tok Pasai dinaiki air ketika kejadian.

Menurutnya beberapa anggota APM dari daerah Kota Setar dihantar ke lokasi untuk memantau paras air di sekitar kawasan itu.

Beliau berkata paras air direkodkan pada 2.93 meter ketika kejadian.


Terus menerus tabur fitnah, Tuan Ibrahim saman Rafizi

Susulan tindakan calon Pakatan Harapan (PH), Rafizi Ramli yang terus menerus menabur fitnah ketika berkempen, beliau akhirnya disaman.

Menteri Alam Sekitar dan Air, Datuk Seri Tuan Ibrahim Tuan Man memfailkan writ saman dan pernyataan tuntutan terhadap Timbalan Presiden PKR itu petang semalam melalui peguamnya, Tetuan Yusfarizal Aziz & Zaid.

Dalam kenyataan itu, Tuan Ibrahim berkata notis tuntutan telah dihantar kepada Rafizi pada 10 November lalu, susulan kenyataan memfitnah dan calon Parlimen Pandan itu diberikan tujuh hari untuk memohon maaf serta menarik balik kenyataan itu.

“Namun begitu, Rafizi tidak memberikan apa-apa respons bertulis kepada peguam saya dan terus-terusan memfitnah dengan kenyataan-kenyataan yang tidak berpaksi kepada kebenaran,” katanya.

Isnin lalu, Rafizi dalam satu sidang media menuntut penjelasan Tuan Ibrahim berhubung status projek kerja-kerja rancangan tebatan banjir Sungai Langat 2 bernilai RM2 bilion yang didakwa dalam proses mendapat kelulusan.

Rafizi mendakwa, berdasarkan sumber dalaman, kementerian diteraju Tuan Ibrahim itu sedang dalam proses untuk menganugerahkan tender tersebut secara rundingan terus kepada sebuah syarikat sedangkan ia tidak boleh dibuat oleh kerajaan sementara.

Bagaimanapun, Tuan Ibrahim dalam kenyataan balas pada Selasa memaklumkan, tiada sebarang rundingan mahupun perbincangan berlaku dalam tempoh kerajaan peralihan seperti didakwa.

Beliau menegaskan, tidak pernah meluluskan sebarang peruntukan mana-mana projek setelah Parlimen dibubarkan dan tiada mana-mana pihak yang datang berjumpanya bagi meminta kelulusan RM2 bilion itu.

Tuan Ibrahim juga menggesa Rafizi agar melaporkan kepada Suruhanjaya Pencegahan Rasuah Malaysia (SPRM) jika mempunyai bukti.

Tuan Ibrahim menyifatkan perbuatan Rafizi bertujuan untuk memfitnah dan menghancurkan kredibilitinya menjelang hari pengundian, esok.

Justeru katanya, tindakan perlu diambil mengikut lunas undang-undang untuk mencari keadilan dan kebenaran demi menghentikan budaya politik fitnah.

“Demi menghentikan budaya politik fitnah, perbuatan Rafizi yang membuat tuduhan jahat, penyelewangan fakta dan penipuan yang jelas bertujuan untuk memfitnah dan menghancurkan kredibiliti saya dan PAS diambang pengundian pada 19 November 2022 perlu diambil tindakan mengikut lunas undang-undang untuk mencari keadilan dan kebenaran.

“Saya berharap mereka yang telah difitnah Rafizi turut akan mengikut jejak saya. Insya-ALLAH, saman tersebut telah diterima oleh mahkamah dan peguam saya akan menyampaikan saman tersebut kepada Rafizi.

“Saya berharap beliau berani berhadapan dengan proses mahkamah mengikut lunas undang-undang dan bukan hanya berkokok melaungkan fitnah di media-media sosial dan pentas ceramah. Saya sahut cabaran Rafizi untuk menyaman beliau. Writ saman dan pernyataan tuntutan itu setebal 73 muka surat dan pihak mahkamah telah menerimanya,” jelasnya.


Permohonan Najib untuk singkir Hakim dalam kes 1MDB ditolak

Mahkamah hari ini menolak permohonan Datuk Seri Najib Razak supaya Hakim Datuk Collin Lawrence Sequerah menarik diri daripada mendengar kes penyelewengan dana RM2.3 bilion milik 1Malaysia Development Berhad (1MDB).

Langkah Najib untuk menyingkirkan Sequerah atas alasan berlaku konflik kepentingan tidak diterima Mahkamah Tinggi Kuala Lumpur.

Najibmendakwa Sequerah dan bekas peguam 1MDB, Jasmine Loo Ai Swan pernah menjadi rakan kongsi di firma Zain & Co ketika menjadi peguam dalam tempoh 10 hingga 15 tahun lalu.

Sequerah membuat keputusan menolak permohonan bekas Perdana Menteri itu selepas mendapati tiada sebarang konflik kepentingan yang akan timbul dan kemungkinan beliau akan bertindak berat sebelah terhadap Najib jika terus mendengar perbicaraan kes berkenaan.

Dalam keputusannya, Sequerah yang kini hakim Mahkamah Rayuan dan bertindak selaku Hakim Mahkamah Tinggi, berkata beliau tidak pernah berkomunikasi dengan Jasmine, sama ada secara profesional atau peribadi sejak wanita itu meninggalkan firma berkenaan pada 31 Disember 2008.

Menurutnya lagi, beliau juga tidak bertemu dengan Jasmine sejak itu atau kira-kira 15 tahun lalu dan tiada bukti dikemukakan di mahkamah yang dapat menunjukkan terdapat sebarang bentuk hubungan antara mereka, sama ada secara profesional atau peribadi, yang kini sudah 15 tahun berlalu.

“Saya tidak fikir ada bukti bahawa (Najib) berjaya menunjukkan saya akan bertindak berat sebelah jika terus mendengar kes ini dan bahawa saya tidak akan dapat menilai kredibilitinya secara objektif jika (Jasmine) dipanggil menjadi saksi.

“Jika Jasmine dipanggil sebagai saksi dalam kes ini sekalipun, tiada bukti menunjukkan saya tidak mampu untuk menilai keterangan dan kredibilitinya secara sedar atau sebaliknya,” katanya.

Jasmine yang juga bekas peguam 1MDB ditahan polis pada 7 Julai lalu bagi membantu siasatan berhubung penyelewengan dana syarikat berkenaan.

Wanita itu dikatakan antara sekutu rapat ahli perniagaan dalam buruan, Low Taek Jho atau Jho Low yang terbabit dalam skandal kewangan 1MDB dan disenaraikan sebagai orang yang dikehendaki.

Sequerah kemudian menolak permohonan peguam bela Najib, Tan Sri Muhammad Shafee Abdullah supaya perbicaraan hari ini digantung sementara menunggu pihaknya merayu keputusan itu di Mahkamah Rayuan.

Prosiding kemudian diteruskan dengan mahkamah mendengar keterangan bekas Gabenor Bank Negara Malaysia (BNM), Tan Sri Dr Zeti Akhtar Aziz pada sesi pemeriksaan balas.

Pada 14 Ogos lalu, Najib memfailkan permohonan supaya Sequerah menarik diri daripada mendengar perbicaraan kes 1MDB dan jika ia dibenarkan mahkamah, beliau memohon supaya keseluruhan perbicaraan dibatalkan dan beliau dibebaskan daripada semua pertuduhan.

Secara alternatif, Najib memohon perbicaraan didengar semula oleh hakim baharu atau perbicaraan bersambung dan diteruskan oleh hakim baharu.

Pada prosiding 26 Julai lalu, Sequerah berkata, beliau perlu mendedahkan bahawa Jasmine pernah menjadi rakan kongsinya ketika beliau menjadi peguam, 10 hingga 15 tahun lalu.

Isu itu dibangkitkan apabila Muhammad Shafee ingin mendapatkan pengesahan sama ada Jasmine akan dipanggil sebagai saksi pendakwaan.


Tanam padi 5 musim dalam 2 tahun idea Kedah bukan kerajaan campuran : Sanusi

Penanaman padi lima musim dalam tempoh dua tahun merupakan cetusan idea Kedah, bukannya kerajaan campuran.

Menteri Besar Kedah, Datuk Seri Muhammad Sanusi Md Nor berkata kaedah baharu tersebut dipelopori bersama bekas Pengerusi Lembaga Kemajuan Pertanian Muda (MADA), Ahmad Tarmizi Sulaiman.

Menurutnya, usaha Kedah itu telah pun bermula sejak lebih setahun lalu melibatkan keluasan sebanyak 1,240 hektar sawah.

“Kita (Kedah) yang cadangkan tanaman padi lima musim dua tahun, MADA ketika itu cari benih di Indonesia yang boleh matang dalam tempoh 75 hari dan sekarang (difahamkan) benih itu dalam proses paten.

“Lepas itu baru-baru ini (Anwar) datang Kedah umum kata dia yang gagaskan tanaman lima kali dua tahun. Kita rancang lebih awal, dia baru mari (datang) nak ‘laba’,” katanya ketika berucap dalam program ceramah ‘Taujihat Pimpinan: Munajat Perdana Mohon Keamanan dan Menentang Kezaliman’ di Dewan Al-Hana, Sik, malam tadi, lapor Sinar Harian.

Pada Jun 2022, Kedah berhasrat melaksanakan penanaman padi lima kali dua tahun bagi mengurangkan kebergantungan terhadap import beras.

Menurut Muhammad Sanusi, sekiranya langkah tersebut berjaya dilaksanakan, maka tidak perlu lagi mengimport beras.

Dalam pada itu, Pengerusi Perikatan Nasional (PN) Kedah itu percaya Kedah dicemburui parti lawan berikutan pencapaian cemerlang negeri itu sejak ditadbir PN.

“Kelantan, Terengganu, Selangor, Pulau Pinang relaks saja. Kedah banyak pencapaian besar antaranya, dalam keupayaan kita yang terhad kita hampir menyempurnakan proses pembaikan infrastruktur bekalan air, kita dapat geran dan pinjaman ketika itu.

“Pakatan Harapan (PH) dan Barisan Nasional (BN) kalau boleh mereka nak ‘claim’ hasil kejayaan mereka. Kalau PN tak menang PRN dan projek itu siap dalam zaman pemerintahan mereka, kejayaan itu akan dikatakan usaha mereka,” katanya.

Muhammad Sanusi berkata, pencapaian lain termasuk proses menaik taraf empat Loji Rawatan Air (LRA) berbentuk geran bernilai RM931 juta, selain usaha menangani air tidak terhasil (NRW) sebanyak RM940 juta menggunakan model pertama dalam negara.

“Model ini tak pernah dibuat di negeri lain. Kedah perintis, sasaran kita untuk kurangkan peratusan NRW daripada 48% kepada 25%.

“Benda baik yang kita rancang mereka (PH/BN) mahu ia jadi kenyataan masa mereka tadbir, jadi mahu tak mahu kena ‘runtuhkan’ Sanusi. Itu yang mereka pulun, padahal saya bukan ada buat salah apa,” ujarnya lagi.

Menurutnya lagi, Kedah juga diberikan sijil perakuan pengurusan kewangan dengan memperoleh sijil bersih selain diperakui status kedudukan kewangan kukuh.

“Sebab itulah mereka marah sangat pada saya. Mereka kata saya cakap kasar dan loklaq (tidak sopan), kalau tak cakap macam itu, mereka tak akan dengar. Berpuluh MB Kedah bercakap, saya ke-14, bila cakap lepas (lantang) baru celik mata, cakap elok tak jalan,” katanya.

Muhammad Sanusi berkata, projek Lapangan Terbang Antarabangsa Kulim (KXP) turut dihalang kerana impak projek berkenaan akan melonjakkan Keluaran Dalam Negara Kasar (KDNK) Kedah sehingga 4.5 peratus lagi.

“Limpahan ekonomi akan melimpah ke timur Kedah yang miliki ramai orang Melayu berbanding barat sebagai kawasan campuran. Kekayaan negeri perlu dibawa ke bahagian tengah dan seterusnya timur untuk agihan sama rata, sebab itulah mereka marah saya.

“Selepas itu kata tak boleh sentuh 3R (agama, kaum, institusi raja), macam mana nak cerita strategi ini kalau tak boleh sebut kaum. Sudahlah (Datuk Seri Anwar Ibrahim) tak mahu jumpa saya bincang KXP. Mu (Kamu) tunggu sat (kejap) kalau ku (aku) tunggu lama ku cemuih (bosan) ku bawa turun mu pula,” katanya.


Elemen penting kenapa Mahkamah Rayuan bebaskan Ku Nan

Pada 21 Disember 2020, Hakim Mahkamah Tinggi Kuala Lumpur, Mohamed Zaini Mazlan menjatuhkan hukuman penjara 12 bulan dan denda RM2 juta ke atas Datuk Seri Tengku Adnan Tengku Mansor (Ku Nan) setelah mendapati beliau (selaku tertuduh) sabit kesalahan atas pertuduhan berikut:

“Bahawa kamu, pada 14 Jun 2016, di CIMB Bank Berhad Cawangan Pusat Bandar Damansara, Level 1, Lot A4, Block A, Pusat Bandar Damansara, di dalam Wilayah Persekutuan Kuala Lumpur, sebagai penjawat awam iaitu Menteri Wilayah Persekutuan telah menerima untuk diri kamu sendiri suatu barang berharga dengan tiada balasan, iaitu wang berjumlah RM2 juta daripada Chai Kin Kong melalui cek Hong Leong Islamic Bank bernombor 136822 milik syarikat Aset Kayamas Sdn. Bhd. yang telah didepositkan ke dalam akaun CIMB Bank milik Tadmansori Holdings Sdn. Bhd. no. akaun 8001179747 yang di dalamnya kamu mempunyai kepentingan, yang mana kamu ketahui syarikat Aset Kayamas Sdn. Bhd. ada hubungan dengan kerja-kerja rasmi kamu sendiri, dan oleh yang demikian kamu telah melakukan suatu kesalahan yang boleh dihukum di bawah Seksyen 165 Kanun Keseksaan.”

Perhatikan, Ku Nan tidak dituduh melakukan kesalahan menerima rasuah atau sogokan di bawah Akta Suruhanjaya Pencegahan Rasuah Malaysia (SPRM) 2009. Jika tuduhan dibuat di bawah Seksyen 17(a) akta itu, hukuman yang boleh dikenakan ke atasnya apabila sabit kesalahan adalah penjara 20 tahun, denda tidak kurang lima kali suapan yang diterima atau RM10,000 (mana yang lebih tinggi). Hukuman di bawah Seksyen 165 Kanun Keseksaan adalah jauh lebih ringan, iaitu penjara dua tahun atau denda atau kedua-duanya.

Ku Nan kemudian merayu terhadap sabitan dan hukuman itu ke Mahkamah Rayuan. Pada 16 Julai lalu, dengan keputusan majoriti (2:1), mahkamah putuskan sabitan Mahkamah Tinggi ke atasnya itu adalah ‘tidak selamat’, menyebabkan Ku Nan kini lepas dan bebas daripada segala hukuman.

Pada petang Sabtu lalu, saya berjaya mendapatkan salinan Ringkasan Penghakiman Mahkamah Rayuan setebal 12 halaman dari portal rasmi mahkamah. Keputusan majoriti disampaikan oleh Hakim Datuk Suraya Othman manakala penghakiman bertentangan disampaikan oleh Hakim Datuk Abu Bakar Jais.

Elemen penting

Mengikut Mahkamah Rayuan, salah satu elemen penting kesalahan yang perlu dibuktikan oleh pendakwa adalah wang RM2 juta itu diberi kepada perayu (Ku Nan) untuk kegunaannya sendiri dan bukan untuk kegunaan orang atau entiti lain.

Sekiranya elemen penting ini tidak dibuktikan melampaui keraguan munasabah, perayu sepatutnya dillepas dan dibebaskan tanpa dipanggil membela diri.

Kata Mahkamah Rayuan lagi, peguam perayu telah menghujah hakim bicara telah membuat kesilapan di sisi undang-undang dan fakta apabila tidak mengambil kira keterangan saksi pendakwa serta keterangan pegawai penyiasat yang menyokong hujah peguam perayu bahawa wang RM2 juta itu adalah satu derma politik kepada UMNO untuk menampung perbelanjaan dua pilihan raya kecil.

Sambil merujuk kepada kes Lim Guan Eng lwn. Pendakwa Raya (1998), Mahkamah Rayuan menegaskan, pendakwa adalah terikat dengan keterangan saksinya sendiri. Mahkamah juga menyatakan, pendakwa gagal memeriksa semula saksi pentingnya yang semasa disoal balas oleh peguam perayu telah menyatakan wang itu adalah satu derma politik untuk UMNO.

Sabitan tidak selamat

Selanjutnya Mahkamah Rayuan menyatakan, dalam alasan penghakiman bertulisnya, hakim bicara langsung tidak memikirkan tentang kegagalan pendakwa memeriksa semula saksinya, dan kegagalan hakim bicara ini merupakan satu ‘kegagalan arah diri yang menjadikan sabitan ini tidak selamat.’

Mahkamah juga menyatakan, keterangan saksi pendakwa bahawa dia telah terima resit pembayaran wang itu kekal tidak tercabar dan tidak dibuktikan sebaliknya oleh pendakwa. Keterangan ini juga tidak diberi pertimbangan oleh hakim bicara.

Tegas Mahkamah Rayuan, sepatutnya hakim bicara membuat inferensi dalam hal ini yang menyebelahi perayu.

Oleh yang demikian, Mahkamah Rayuan menyatakan, kegagalan hakim bicara memberi pertimbangan kepada keterangan saksi pendakwa yang tidak tercabar merupakan ‘satu salah arah diri yang serius yang menghendaki intervensi di peringkat rayuan.’

Kata Mahkamah Rayuan lagi, pendakwa menghujah bahawa pembelaan yang dikemukakan oleh tertuduh adalah satu rekaan semata-mata. Hujah pendakwa itu tidak boleh diterima. Pada pendapat mahkamah, hujah pembelaan bahawa wang itu adalah satu derma bukan satu rekaan semata-mata oleh perayu.

Kesimpulannya, Mahkamah Rayuan menyatakan, hakim bicara telah melakukan satu kegagalan arah diri dan salah arah diri mengenai undang- undang dan keterangan. Perayu sepatutnya dilepas dan dibebaskan oleh hakim bicara.

Oleh itu, intervensi mesti dilakukan, rayuan ini diluluskan, sabitan dan hukuman diketepikan, dan perayu hendaklah dilepas dan dibebaskan.

Saya sedar, keputusan Mahkamah Rayuan ini mengandungi banyak perkara yang teknikal (legal jargon), yang barangkali sukar difahami oleh orang biasa. Malangnya, ia tidak dapat dielakkan.

Saya yakin kes ini tidak berhenti di sini sahaja. Kita difahamkan pendakwa akan mohon izin untuk membawa kes ini seterusnya ke Mahkamah Persekutuan.

Datuk Salleh Buang
Bekas Peguam Persekutuan di Jabatan Peguam Negara

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Dr Mahathir tubuh gagasan baharu sebagai persediaan PRU-15

Satu gagasan baharu berteraskan agenda Melayu dan Islam yang dipimpin Tun Dr Mahathir Mohamad bakal ditubuhkan.

Pada majlis solat hajat dan doa selamat malam tadi, Pengerusi Parti Pejuang itu memberi bayangan mengenai penubuhan sebuah gagasan dalam usaha menyatupadukan semula kaum Melayu untuk berjuang mempertahan Malaysia, lapor Bernama.

“Ini merupakan suatu kumpulan Orang Melayu beragama Islam. Langkah ini perlu diambil jika ingin selamatkan negara kita, bangsa kita, agama kita,” katanya.

Turut hadir barisan pemimpin serta anggota Parti Perikatan India Muslim Nasional (IMAN), Pejuang, Parti Bumiputera Perkasa Malaysia (Putra) dan Parti Barisan Jemaah Islamiah Se-Malaysia (Berjasa).

Presiden Putra Datuk Ibrahim Ali pula berkata Dr Mahathir dijangka mengumumkan penubuhan gagasan itu di Yayasan Al-Bukhary, Kuala Lumpur esok.

Beliau berkata gagasan itu akan melibatkan beberapa parti politik Melayu dan badan bukan kerajaan (NGO).


Filipina terima sijil vaksinasi digital MySejahtera: Wisma Putra

Pengembara dari Malaysia kini dibenarkan memasuki Filipina dengan mengemukakan bukti sijil vaksinasi lengkap dalam MySejahtera, menurut Kementerian Luar (Wisma Putra).

Wisma Putra dalam satu kenyataan memaklumkan ini berikutan kata sepakat yang dicapai antara kerajaan Malaysia dan Filipina pada Isnin untuk saling mengiktiraf sijil vaksinasi Covid-19 secara timbal balas, lapor Bernama.

Selain itu pengembara dari Filipina turut dibenarkan memasuki Malaysia dengan bukti sijil vaksinasi lengkap dalam VaxcertPH.

“Kemasukan pengembara juga tertakluk kepada prosedur kuarantin semasa yang ditetapkan pihak berkuasa kedua-dua negara,” menurut kenyataan itu.

Persetujuan tersebut juga membolehkan Kedutaan Malaysia di Manila membantu tujuh rakyat Malaysia yang terkandas di Lapangan Terbang Antarabangsa Ninoy Aquino pada Ahad lepas untuk memasuki Filipina atas tujuan rasmi dan perniagaan.

Semalam, media melaporkan kesemua tujuh rakyat Malaysia terkandas di lapangan terbang berkenaan setelah dimaklumkan pihak berkuasa Filipina bahawa sijil vaksin digital Malaysia dalam aplikasi MySejahtera bukanlah bukti vaksinasi yang boleh diterima.

Bagaimanapun, kesemua mereka dibenarkan memasuki republik itu semalam hasil tindakan pantas Kedutaan Malaysia di Manila. Berita berkaitan

Menurut Wisma Putra pada dasarnya, kerajaan Malaysia mengiktiraf pengembara yang telah lengkap menerima vaksin yang diluluskan di bawah Senarai Kegunaan Kecemasan oleh Pertubuhan Kesihatan Sedunia (WHO) atau yang diluluskan pihak berkuasa negara-negara tertentu.

Bagaimanapun, pengiktirafan sijil digital vaksinasi MySejahtera adalah tertakluk kepada keputusan kerajaan-kerajaan negara lain.

“Malaysia dan Filipina juga sepakat untuk meneruskan kerjasama ke arah verifikasi ketulenan sijil vaksinasi Covid-19 kedua-dua negara secara dalam talian dengan sistem yang lebih selamat dan terjamin bagi memudahkan laluan kemasukan pengembara yang telah lengkap divaksinasi,” menurut kenyataan itu.


Lebih 14 juta dos vaksin Covid-19 diberikan sehingga semalam

Jawatankuasa Khas Jaminan Akses Bekalan Vaksin Covid-19 (JKJAV) hari ini melaporkan sehingga semalam lebih 14 juta dos vaksin Covid-19 telah diberikan sejak program imunisasi peringkat kebangsaan dilancarkan pada Februari lalu.

Dalam kenyataan hari ini Menteri Kesihatan, Datuk Seri Dr Adham Baba berkata semalam sahaja 380,440 dos suntikan diberikan membabitkan 243,830 penerima dos pertama dan 126,610 dos kedua.

Jumlah tertinggi pemberian dos harian direkodkan Khamis lalu dengan 460,158 suntikan.

Angka terbaharu itu menjadikan jumlah pemberian vaksin di seluruh negara kini 14,002,324 dos suntikan.

Lima negeri merekodkan jumlah pemberian vaksin tertinggi semalam membabitkan Selangor sebanyak 101,661 dos suntikan dengan 75,881 penerima dos pertama dan 25,780 penerima lagi melengkapkan dos kedua masing-masing.

Negeri lain yang merekodkan jumlah tertinggi ialah Sarawak membabitkan 64,573 dos (23,065 pertama dan 41,508 kedua); Kuala Lumpur (64,097 – 40,748 pertama dan 23,349 kedua); Johor (22,190 dos – 18,943 pertama dan 3,247 kedua); dan Sabah (20,697 dos – 12,375 pertama dan 8,322 kedua).

Secara keseluruhan sehingga semalam, lima negeri merekodkan pemberian vaksin tertinggi di mana Lembah Klang (Selangor, Kuala Lumpur dan Putrajaya) mencatat pemberian paling tinggi sebanyak 4,933,859 dos membabitkan 3,752,686 dos suntikan pertama dan 1,181,173 dos kedua.

Ini diikuti Sarawak dengan 2,405,308 dos membabitkan 1,545,402 dos pertama dan 859,906 dos kedua; Johor (1,033,739 dos – 658,820 pertama dan 374,919 kedua); Perak (856,175 dos – 559,242 pertama dan 296,933 kedua); dan Sabah (833,216 dos – 475,084 pertama dan 358,132 kedua).


Kiraan tidak rasmi: Anak Marcos menang besar Pilihan Raya Filipina

Dengan lebih 90 peratus undi telah dikira, Marcos Jnr kini memperoleh hampir 30 juta undi daripada 41 juta atau lebih dua kali ganda undian yang dimiliki pesaingnya Leni Robredo bagi pilihan raya Presiden Filipina.

Kemenangan anak lelaki diktator Ferdinand Marcos yang berusia 64 tahun itu dan lebih dikenali sebagai ‘Bongbong’ akan menandakan perubahan dramatik dalam masa depan keluarganya yang sinonim dengan kleptokrasi selama beberapa dekad.

Kejayaannya anak kedua Marcos itu menyusul gangguan teknikal dan laporan keganasan yang mencemari pilihan raya Presiden Filipina, lapor media tempatan.

Mendiang Marcos digulingkan oleh revolusi “kuasa rakyat” pada 1986 setelah selama dua dekad memerintah di mana dia dituduh melakukan pencabulan hak asasi manusia yang teruk dan merompak lebih AS$10 bilion.

Marcos Jnr, bagaimanapun, telah mendapat manfaat daripada usaha keluarganya baru-baru ini untuk mengubah imej mereka, dan apa yang disifatkan oleh beberapa pemerhati sebagai kempen menyalurkan maklumat palsu bertujuan mengelirukan, terutama propaganda yang dikeluarkan media sosial.

Menyampaikan ucapan pada lewat malam tadi dari ibu pejabat kempennya di Manila, Marcos Jnr yang letih tetapi berseri-seri mengucapkan terima kasih kepada sukarelawan yang berkorban menjalankan kerja dan kempen selama berbulan-bulan.

Bagaimanapun beliau tidak menuntut kemenangan, sambil memberi amaran bahawa “kiraan belum selesai”.

“Mari kita tunggu sehingga ia sangat jelas, sehingga kiraan mencapai 100 peratus, barulah kita boleh meraikannya,” katanya.

Robredo pula menggesa penyokong untuk “mendengar” suara rakyat. Peguam hak asasi manusia dan pakar ekonomi berusia 57 tahun itu berkata beliau tahu ramai penyokongnya kecewa dan tidak dapat menerima angka yang keluar daripada kiraan tidak rasmi itu.

“Saya juga sedar bahawa kekecewaan ini boleh didorong oleh laporan penyelewengan dalam pilihan raya,” katanya, sambil menambah bahawa ramai pengundi masih menunggu untuk membuang undi selepas mesin pengiraan undi tidak berfungsi di banyak kawasan.

“Saya tahu kita cintakan negara, tetapi cinta ini tidak boleh menjadi punca perselisihan lagi. Walaupun beberapa undi masih belum dikira dan masih terdapat persoalan dalam pilihan raya ini yang perlu ditangani, suara rakyat semakin jelas,” katanya.

Empat kematian dilaporkan dalam siri keganasan pilihan raya itu di Binidayan dan Malabang di wilayah Lanao del Sur. Keganasan semasa pilihan raya Filipina biasanya berkaitan dengan persaingan sengit antara parti politik tempatan dan pengikut mereka.

Kira-kira 67 juta pengundi, termasuk 1.6 juta rakyat Filipina di luar negara, telah mendaftar untuk mengundi. Pengundian itu melibatkan pemilihan 18,180 pegawai, termasuk naib presiden, Senator, Ahli Dewan Undangan Negeri, Ahli Parlimen dan pegawai kerajaan tempatan, menurut Suruhanjaya Pilihan Raya (Comelec).

Dalam perlumbaan jawatan naib presiden, pasangan Marcos Jnr, Sara Duterte, anak perempuan Presiden Rodrigo Duterte, juga mendahului lapan pesaing. Pasangan Robredo Francis “Kiko” Pangilinan adalah saingan terdekat Duterte, menurut pengiraan tidak rasmi.

Comelec turut menerima kritikan daripada pemantau bebas pada malam Isnin, berikutan laporan kerosakan mesin pengiraan undi. Agensi itu diselar kerana enggan melanjutkan tempoh mengundi di tempat yang masih mempunyai barisan pengundi selepas pusat mengundi ditutup.

Kumpulan pemantau tinjauan pendapat KontraDaya (Melawan Penipuan) berkata ia “mengutuk” penipuan pilihan raya di wilayah yang mempunyai pengundi teramai – Tagalog Selatan, dengan sembilan juta pengundi berdaftar.

“Semasa tempoh pengundian, wilayah Tagalog Selatan melaporkan beberapa kes anomali pilihan raya; senarai pemilih yang tidak tepat, proses pengundian yang perlahan, keganasan pilihan raya, pembelian undi dan kes penipuan pilihan raya yang lain,” kata KontraDaya.

Pergerakan Kebangsaan Rakyat untuk Pilihan Raya Bebas mendakwa menerima banyak laporan mengenai sukarelawannya dan orang ramai dilarang memasuki pusat mengundi.

Pesuruhjaya Comelec George Garcia memberitahu pemberita tempatan bahawa “masalah yang dilaporkan kepada media adalah kes terpencil” dan tidak akan menjejaskan integriti pilihan raya.

Pengundian semalam diawasi dengan teliti, bukan hanya disebabkan faktor Marcos Jnr, tetapi juga di tengah-tengah minat yang semakin meningkat terhadap masa depan penjajaran strategik Filipina tatkala persaingan Amerika Syarikat (AS) dan China yang semakin meningkat.

Pemerhati sebelum ini berkata Marcos Jnr akan mencontohi pendirian berkompromi Duterte terhadap China – dilihat oleh pengkritiknya sebagai dasar mentaati – manakala saingannya Robredo dilihat memihak kepada pendekatan yang lebih tegas terhadap kuasa besar Asia itu.

Hubungan China dan Filipina sejak beberapa tahun kebelakangan ini terjejas oleh tindakan Beijing di Laut China Selatan yang dipertikaikan, dengan Manila berkata Beijing menjadi lebih kurang ajar dalam beberapa tahun kebelakangan ini.

Duterte, yang terkenal dengan pandangan tegasnya yang anti-Barat, telah berulang kali mencadangkan untuk mengukuhkan hubungan dengan Beijing walaupun terdapat penentangan berhubung pertikaian laut.

China tidak mengiktiraf keputusan tribunal timbang tara antarabangsa di The Hague, pada 2016 yang menolak tuntutan “sembilan garis putus” Beijing di perairan dan menganugerahkan Filipina kemenangan penting. – Agensi


Bagi setengah kekayaan kamu kepada orang Melayu esok, gesa PMX kepada Dr Mahathir dan Daim

Datuk Seri Anwar Ibrahim menggesa supaya Tun Dr Mahathir Mohamad dan Tun Daim Zainuddin supaya berkongsi kekayaan mereka dengan orang Melayu selepas mengutip harta semasa berkuasa sebelum ini.

Perdana Menteri (PMX) membidas dua negarawan tersebut dengan mendakwa sekali lagi menggunakan kuasa mereka untuk mengkayakan sana saudara dan apabila hilang kuasa baharu mereka bersuara mahu membantu dan menyelamatkan orang Melayu yang dilupakan sebelum ini.

“Disebabkan itu saya kata jangan guna kuasa untuk memperkayakan sanak saudara, kemudian apabila sanak saudara kaya dan mereka hilang kuasa, bercakap mengenai hidup Melayu dan hendak selamatkan Melayu.

“Kalau betul nak selamatkan Melayu, saya nak cakap pada pembesar, Tun dan Tan Sri yang kaya ini, kalau betul nak tolong Melayu, yang kamu ambil berpuluh bilion selama ini, bagi setengah kepada orang Melayu esok.

“Saya harap perkara ini sampai. Tun Mahathir (Tun Dr Mahathir Mohamad) ke, Tun Daim (Tun Daim Zainuddin) ke, saya tak peduli. Berapa kekayaan, RM10 bilion, RM15 bilion? Betul nak tolong, nak jadi pejuang, nak selamatkan Melayu? Yang kamu sakau beri pada orang Melayu,” katanya dipetik laporan Harian Metro.

Beliau berkata demikian ketika berucap pada Majlis Rumah Terbuka Malaysia Madani di Universiti Teknologi Mara (UiTM) Pulau Pinang di sini, hari ini.

Hadir sama, Yang di-Pertua Negeri Pulau Pinang, Tun Ahmad Fuzi Abdul Razak; Timbalan Perdana Menteri, Datuk Seri Dr Ahmad Zahid Hamidi dan Ketua Menteri, Chow Kon Yeow.

Anwar yang juga Ahli Parlimen Tambun menjelaskan, beliau dan Kerajaan Perpaduan terbuka dalam menerima kritikan dan teguran daripada semua pihak.

Bagaimanapun, tegasnya kritikan dan teguran itu harus berlandaskan fakta serta kebenaran bagi mengelak rakyat percaya kepada perkara tidak benar sehingga menggugat kestabilan negara.

“Kalau kamu seorang pendakwah, menyampaikan tazkirah dan bicara soal tegakkan Islam, kamu tidak boleh putar belitkan kenyataan dan tunggang agama untuk kepentingan diri dan politik.

“Jadi tegurlah, kritiklah. Saya boleh terima semuanya, cuma jangan fitnah dan jangan caci maki hamun kerana itu bukan lunas politik yang diamalkan di negara ini,” katanya lagi.


Zahid gesa tangani skandal LCS dengan bijaksana, bimbang mahkamah netizen

Datuk Seri Ahmad Zahid Hamidi yang namanya terpalit dalam skandal kapal tempur pesisir (LCS) bernilai RM9 bilion menggesa kerajaan menangani isu tersebut dengan bijaksana bagi mengelakkan kekeliruan kepada orang ramai.

Bekas Menteri Pertahanan itu berkata isu LCS mendapat perhatian orang ramai dan mendapat perhatian dalam media sosial untuk disensasikan walaupun fakta tidak tepat, ia selepas pendedahan Jawatankuasa Kira-Kira Wang Negara (PAC) minggu lepas berhubung kepincangan dalam projek itu.

“Memang netizen cenderung suka perkara sensasi. Namun setiap fakta dan data perlulah diketahui secara lebih jelas dan tepat.

“Zaman netizen menjadi peguam dan hakim di jabatan netizen adalah zaman baharu selepas kepesatan teknologi mewabak hingga berlaku kekeliruan.

“Kekeliruan adalah disebabkan tidak dapat membezakan di antara yang palsu dan benar,” katanya dalam satu kenyataan di hantaran Facebook.

Untuk rekod, projek LCS tersebut diluluskan semasa era Zahid menjadi Menteri Pertahanan pada 2011 bernilai RM9 bilion tetapi sehingga hari ini tiada satu kapal yang berjaya disiapkan.

Zahid berkata kerajaan perlu memberikan penjelasan yang menyeluruh kerana projek tersebut pernah cuba dihentikan oleh kerajaan Pakatan Harapan (PH) sebelum ini.

“Justeru pihak berkuasa dan kerajaan perlu memberikan perspektif yang menyeluruh. Asasnya apabila PH mengambil alih kerajaan dan cuba hentikan projek tersebut,” katanya lagi.

Dalam kenyataan itu lagi, Zahid juga berkata penukaran reka bentuk LCS walaupun tidak dipersetujui Tentera Laut Diraja Malaysia (TLDM) dibuat atas alasan perubahan baharu dan lama yang perlu diberi penjelasan kepada pihak awam.

“Isu platform Sigma atau Gowind adalah produk lama dan baharu yang pihak terlibat lebih tahu dan perlu pencerahan kepada pihak awam,” katanya.

Zahid mungkin cuba merujuk pendedahan dalam laporan PAC berhubung tindakan Menteri Pertahanan yang tidak menghiraukan surat daripada TLDM berhubung isu penukaran reka bentuk kapal yang dibuat tanpa mengambil kira pandangan pengguna akhir.

Menurutnya lagi, jika penjelasan diberikan kepada umum berhubung LCS ia dibimbangi akan menjejaskan aspek keselamatan negara tetapi menggesa kerajaan menangani isu tersebut dengan bijaksana supaya tidak ditenggalami oleh mahkamah netizen.

“Justeru, pihak kerajaan perlu menangani isu ini dengan lebih bijaksana dan telus supaya tidak tenggelam oleh mahkamah netizen.

“Sekali lagi diseru agar PAC seharusnya lebih sensitif dalam mengendalikan keseluruhan proses siasatan, khususnya isu keselamatan negara kerana ia masih di peringkat siasatan,” katanya lagi.

Zahid sebelum ini dilaporkan berkata, beliau bukan Menteri Pertahanan ketika projek itu diberikan, sebaliknya memegang portfolio berkenaan dalam tempoh April 2009 hingga Mei 2013.

Isu LCS menjadi panas apabila PAC baru-baru ini, mengumumkan sembilan rumusan sebagai punca kepincangan projek berkenaan selepas dua tahun disiasat.

PAC menyenaraikan sembilan rumusan sebagai punca kepincangan projek pembinaan enam kapal LCS bagi kegunaan TLDM bernilai RM9 bilion.

Mengikut PAC, kerajaan sudah membayar RM6.083 bilion untuk lima kapal LCS kepada Boustead Naval Shipyard Sdn Bhd (BNS) bagi projek runding terus itu, namun tiada kapal diterima setakat ini.


Mangsa banjir lima negeri selesai terima bantuan wang ihsan

Ketua isi rumah (KIR) di lima negeri – Melaka, Kelantan, Kuala Lumpur, Terengganu dan Perak – yang menjadi mangsa banjir baru-baru ini telah menerima Bantuan Wang Ihsan (BWI) masing-masing.

Agensi Pengurusan Bencana Negara (NADMA) memaklumkan sehingga semalam sebanyak RM106 juta kepada Unit Penyelarasan Pelaksanaan (ICU) dan kerajaan negeri, untuk agihan bantuan itu.

“Sehingga 10 malam semalam, 50,939 ketua isi rumah telah menerima bantuan secara tunai daripada Pusat Kawalan Operasi Bencana (PKOB) manakala 2,558 ketua isi rumah menerima serahan tunai di rumah dan 329 lagi menerusi transaksi ‘Electronic Fund Transfer’ (EFT).

“Untuk status agihan bagi ketua isi rumah yang terkesan banjir gelombang kedua, daripada 9,887 ketua isi rumah yang didaftarkan, 921 telah menerima BWI,” menurut kenyataan NADMA semalam.

Bagi agihan BWI yang melibatkan kematian, daripada 57 kes yang dilaporkan, 40 waris telah menerima bantuan RM10,000 dengan 18 daripada jumlah itu menerima tunai di PKOB, manakala 22 waris lagi telah dibuat serahan di rumah.

Selain itu, menurut laporan Pihak Berkuasa Pembangunan Tenaga Lestari (SEDA) Malaysia sejumlah 319 ketua isi rumah telah membuat permohonan baucar diskaun barang elektrik.

“Menurut anggaran awal Kementerian Tenaga dan Sumber Asli (KeTSA) dan Tenaga Nasional Berhad (TNB) hampir 80,000 bilangan isi rumah yang terkesan dengan bencana banjir ini.

“Bantuan ini adalah untuk agihan kepada rumah kediaman pengguna atau pemilik akaun elektrik berdaftar (domestik) yang terkesan oleh banjir, dan tersenarai sebagai mangsa bencana oleh PKOB,” menurut kenyataan itu.

Dalam pada itu, Jabatan Mineral dan Geosains Malaysia (JMG) memaklumkan terdapat pertambahan satu kejadian tanah runtuh di Terengganu, menjadikan keseluruhan kejadian tanah runtuh sepanjang tempoh Monsun Timur Laut 2021/2022 di seluruh negara adalah 269.

Jabatan Kerja Raya (JKR) turut melaporkan sehingga hari ini, sebanyak 58 lokasi kejadian cerun runtuh dan tanah runtuh di seluruh negara.


Cukai lebih seimbang akan diperkenal jika ekonomi pulih

Kerajaan akan memperkenalkan satu sistem percukaian yang lebih seimbang dan saksama sekiranya ekonomi negara berada dalam keadaan yang lebih baik, kata Timbalan Menteri Kewangan I Mohd Shahar Abdullah.

Beliau berkata sebarang langkah cukai yang akan dilaksanakan kelak sudah pasti mengambil kira libat urus bersama pihak berkepentingan.

“Kita akui sebagaimana yang telah kerajaan nyatakan bahawa sistem percukaian ini mestilah bersifat lebih seimbang, adil dan saksama dalam kita mengaut hasil negara untuk kita pulangkan kepada rakyat.

“Kerajaan hari ini adalah kerajaan yang amat prihatin. Ia tidak akan memperkenalkan langkah-langkah cukai tanpa mengambil kira faktor kebajikan rakyat, kemantapan dan kelangsungan ekonomi negara khususnya kepada peniaga,” katanya lapor Bernama semasa sidang Dewan Negara hari ini.

Beliau berkata demikian ketika menjawab soalan tambahan Senator Robert Lau Hui Yew yang ingin tahu sama ada kerajaan akan melaksanakan semula Cukai Barang dan Perkhidmatan (GST) dan tempoh pelaksanaannya.

Terdahulu, menjawab soalan asal Senator N. Balasubramanian sama ada kerajaan berjaya melaksanakan kaedah percukaian alternatif seperti cukai keuntungan luar biasa dan cukai keuntungan, Mohd Shahar berkata setakat ini kerajaan belum melaksanakan cukai keuntungan modal (CGT) sepenuhnya.

Bagaimanapun, beliau berkata inisiatif dan kajian yang berterusan sedang dijalankan untuk menstruktur suatu sistem percukaian yang lebih seimbang, adil dan saksama supaya dapat menyokong serta meningkatkan hasil negara.

“Kerajaan perlu memastikan langkah-langkah cukai yang akan dilaksanakan tidak membebankan rakyat, tidak menjejaskan kedudukan ekonomi dan dapat mempertingkatkan daya saing negara selaras dengan Pelan Pemulihan Negara,” katanya.

Mohd Shahar berkata sejak 1999, kerajaan telah melaksanakan Akta Levi Keuntungan Luar Biasa (Akta 592) yang dikenakan ke atas amaun untung yang melebihi paras nilai ambang harga pasaran minyak sawit mentah iaitu RM2,500 satu tan bagi Semenanjung dan RM3,000 satu tan bagi Sabah dan Sarawak.

Beliau berkata pengenaan levi ke atas sawit telah berjaya memberi hasil tambahan kepada kerajaan sebanyak RM4.1 bilion sejak diperkenalkan sehingga September lepas.

“Kerajaan mengambil maklum pandangan pelbagai pihak supaya levi keuntungan luar biasa dikenakan kepada perniagaan tertentu yang menjana keuntungan yang berlipat ganda semasa krisis pandemik Covid-19,” katanya.


Pelakon iklan kedua promosi judi raya ditangkap, dibayar RM200

Empat pelakon klip video kedua iklan raya yang mempromosi judi atas talian dikatakan diupah sebanyak RM200 tiap seorang.

Ketua Polis Daerah Dang Wangi, Asisten Komisioner Mohamad Zainal Abdullah berkata, semua empat pelakon klip video kedua itu, termasuk seorang wanita sudah ditangkap semalam.

Memetik laporan mStar, semua pelakon itu ditahan reman selama dua hari bagi membantu siasatan.

“Empat individu termasuk seorang wanita berumur antara 24 hingga 32 tahun kini direman selama dua hari bermula Ahad sehingga Isnin.

“Ia bagi membantu siasatan mengikut Seksyen 505 Kanun Keseksaan, Seksyen 233 Akta Komunikasi dan Multimedia dan Seksyen 4(1)(g) Akta Rumah Judi Terbuka 1953 kerana terbabit dalam sebaran video mempromosikan perjudian dalam talian, ” katanya.

Mohamad Zainal berkata, berdasarkan siasatan awal semua suspek menerima bayaran RM200 seorang.

“Difahamkan penggambaran video kedua ini diadakan di sekitar Ampang, Semenyih dan Hulu Langat pada Mac lalu,” katanya lagi.

Sejak Khamis sudah dua video iklan dengan tema sambutan Hari Raya tular di media sosial hingga mencetuskan kemarahan masyarakat.

Terdahulu satu laporan baharu polis dibuat bagi membolehkan siasatan dijalankan mengikut Akta Rumah Judi Terbuka 1953.

Timbalan Ketua Polis Negara, Datuk Seri Acryl Sani Abdullah Sani ketika mengesahkan perkara itu berkata beliau sudah mengarahkan satu laporan polis dibuat untuk membolehkan siasatan lanjut dijalankan.

Sebelum ini, PDRM berjaya mengesan dan menahan lapan individu iaitu lima lelaki dan tiga wanita yang disyaki terlibat sebagai pelakon, ejen artis, juru video/kamera serta pengarah penggambaran, kilp video pertama iklan raya yang mempromosikan judi atas talian.


Indonesia rekod kematian paling tinggi akibat Covid-19 hari ini

Indonesia melaporkan kematian tertinggi harian akibat Covid-19 hari ini, tatkala pemerintah negara keempat di dunia paling padat penduduk itu belum membuat keputusan rasmi sama ada perintah darurat yang akan berakhir esok (20 Julai 2021) akan disambung atau tidak.

Sejumlah 1,338 pesakit dilaporkan meninggal dunia dalam tempoh 24 jam lalu menjadikan jumlah keseluruhan sejak pandemik Covid-19 melanda negara itu kepada 74,920.

Jumlah jangkitan baharu juga turun hari ini dengan 34,257 kes dicatatkan disebabkan penurunan jumlah saringan. Hanya 160,000 saringan Covid-19 dilakukan hari ini berbanding lebih 200,000 pada hari-hari sebelumnya.

Pada Ahad Indonesia merekodkan 44,721 kes baharu Covid-19 di seluruh 34 wilayahnya dengan Jakarta mencatatkan peningkatan kes tertinggi harian dengan 9,128 kes, diikuti Jawa Barat (7,777 kes) dan Jawa Timur (5,726 kes).

Jumlah keseluruhan kes positif di negara republik itu kini 2.91 juta.

Jumlah kematian terbaharu itu direkodkan tatkala Indonesia yang juga negara paling ramai umat Islam di dunia bersiap sedia untuk meraikan sambutan Hari Raya Aidiladha esok.

Bagaimanapun, pemerintah Indonesia telah mengeluarkan larangan solat sunat Aidiladha secara berjemaah di bandar dan wilayah yang dikenakan perintah Pemberlakukan Pembatasan Kegiatan Masyarakat Darurat (PPKM Darurat) atau ‘lockdown’, yang meliputi hampir keseluruhan Pulau Jawa dan Bali, serta 15 wilayah lain.

Sembelihan Korban pula tidak dibenar dibahagi-bahagikan di tempat lembu atau kambing disembelih, tetapi hendaklah diedarkan dari rumah ke rumah penerima, bagi menghalang orang ramai beratur panjang.

Antara peraturan PPKM Darurat adalah penutupan pusat-pusat beli-belah, penerapan 100 peratus bekerja dari rumah bagi sektor non essential, penutupan rumah-rumah ibadat, pembelajaran dari rumah sepenuhnya, larangan makan di restauran, kedai makan atau warung (dine in) dan tempat-tempat atau pusat pelancongan dan reakrasi ditutup.


Dua gempa bumi gegar Indonesia awal pagi tadi

Badan Meteorologi, Klimatologi dan Geofisika (BMKG) Indonesia melaporkan dua gempa bumi berlaku di dua tempat berasingan di negara itu awal pagi tadi (16 Oktober 2022).

Menurut agensi bencana itu, gempa pertama berlaku jam 1.31 pagi Waktu Indonesia Barat (WIB) di 144 kilometer di timur laut Maluku pada kedalaman 170 kilometer.

Gempa itu berukuran 5.2 magnitud.

Menurut BMKG, gempa kedua berlaku pada jam 4.22 pagi WIB di 28 kilometer di tenggara Kota Bima, Nusa Tenggara Barat pada kedalaman 123 kilometer.

BMKG berkata gempa di Kota Bima pula berukuran 5.3 magnitud.

Tiada amaran tsunami dikeluarkan bagi kedua-dua gempa itu.


RTS Johor Bahru-Singapura mampu serap 35 peratus trafik Tambak Johor

Projek Sistem Transit Rapid (RTS) Link Johor Bahru-Singapura dijangka menyerap sekurang-kurangnya 35 peratus daripada trafik di Tambak Johor sebaik sahaja ia mula beroperasi pada Januari 2027, kata Ketua Pegawai Eksekutif Mass Rapid Transit Corp (MRT Corp), Datuk Mohd Zarif Hashim.

“RTS mampu mengangkut 10,000 orang sejam, setiap arah. Jika anda melihat angka tersebut … kami dapat menyerap sekurang-kurangnya 35 peratus daripada trafik Tambak Johor pada tahap sebelum Covid-19,” katanya memetik laporan CNA, hari ini.

Sebelum wabak itu menular di Singapura dan Malaysia awal 2020 lalu, kira-kira 350,000 individu berulang-alik setiap hari antara kedua-dua negara menggunakan Tambak Johor.

MRT Corp ialah pemaju dan pemilik infrastruktur awam untuk projek rel di bahagian Malaysia.

Menurutnya pembinaan untuk bahagian Malaysia mengikut jadual dan kadarnya semakin “meningkatkan”.

Sementara itu memetik Bernama, RTS dijangka memainkan peranan penting dalam meningkatkan aktiviti ekonomi, yang berpotensi berkembang lebih meluas seperti Koridor Barat Hong Kong-Shenzhen.

Mohd Zarif berkata nilai projek RTS Link tidak dapat diukur hanya daripada sudut pandangan pembinaannya, kerana ia juga harus mengambil kira bagaimana ia mampu menarik pelaburan dalam jangka masa panjang.

“Pelaburan yang dibuat oleh kerajaan seharusnya memberikan pulangan dalam jangka pendek dan panjang, jadi kami mahu seluruh dunia mengetahui bahawa terdapat banyak peluang pelaburan di Johor Bahru susulan projek RTS ini.

“Kamu berhasrat untuk melihat agar suatu hari, koridor Johor Bahru-Singapura akan menjadi saingan atau sepadan dengan koridor Hong Kong-Shenzhen… itulah yang kami inginkan,” katanya kepada wartawan semasa lawatan Wharton School of the University of Pennsylvania dan Singapore Management University ke Menara JL hari ini.

RTS bukan sahaja akan mengurangkan kesesakan lalu lintas tetapi akan menggalakkan lebih banyak perniagaan serta aktiviti rentas sempadan antara Singapura dan Johor Bahru.

“Kami melihat tempoh 15 minit bagi keseluruhan proses (termasuk pemeriksaan imigresen serta perjalanan kereta api), dari saat anda memasuki Kompleks Kastam, Imigresen dan Kuarantin (CIQ) di Bukit Chagar hingga ke Woodlands North (Singapura).

“Inilah sebabnya kami melihat RTS sebagai agen perubahan bagi rantau ini,” katanya.

Sektor ekonomi yang mendapat manfaat daripada kesan limpahan RTS termasuk perhotelan, penjagaan kesihatan dan pendidikan tinggi.

Menurut Mohd Zarif lagi, projek RTS Link, yang dijadualkan siap menjelang Disember 2026, dijangka mampu menarik 35 peratus daripada 350,000 orang yang bergerak melalui Tambak Johor setiap hari.

Beliau berkata rangkaian itu akan mempunyai kapasiti penumpang sebanyak 10,000 orang sejam, dengan itu membantu meringankan kesesakan trafik di lebuh raya.

MRT Corp juga menjalankan kajian mengenai sistem penyebaran lalu lintas yang menghubungkan RTS Link dengan Lebuh Raya Penyuraian Timur.

RTS Link adalah rangkaian rel sepanjang 4.0 kilometer yang menghubungkan Bukit Chagar, Stesen Johor Bahru dan Woodlands di Singapura.


Dua tren LRT terbabit kemalangan sudah dikeluarkan dari lokasi nahas

Kedua-dua tren Transit Aliran Ringan (LRT) TR40 dan TR81 yang terbabit kemalangan Isnin lalu sudah dibawa keluar dari tempat nahas awal pagi tadi, kata Menteri Pengangkutan, Datuk Seri Wee Ka Siong.

Katanya, Team Recovery Rapid Rail mengeluarkan kedua-dua tren itu pagi tadi selepas bekerja 24 jam dengan TR40 dibawa ke depoh Subang pada jam 3.45 pagi, manakala TR81 tiba di Gombak pada 4.51 pagi.

“Pihak Prasarana akan menumpukan kepada kerja-kerja pembaikan landasan dari Stesen Kampung Baru ke Stesen KLCC.
“Akan tetapi, Team Recovery terpaksa menutup bekalan kuasa elektrik untuk seluruh laluan yang terlibat iaitu dari Stesen Dang Wangi ke Stesen Damai yang mana ianya melibatkan lima buah stesen LRT,” katanya dalam kenyataan hari ini.

Beliau berkata, lima stesen LRT yang terbabit ialah Damai, KLCC, Ampang Park, Kampung Baru dan Dang Wangi.

Wee berkata Agensi Pengangkutan Awam Darat (APAD) akan melakukan pemeriksaan tahap keselamatan penggunaan landasan sebaik sahaja laluan berkenaan selesai diperbaiki.

Katanya operasi LRT dari laluan Stesen Damai ke Stesen Pasar Seni membabitkan tujuh buah stesen akan menggunakan satu landasan dan masa yang diambil untuk sesebuah tren melaluinya adalah 16 minit.

Beliau memberi jaminan Prasarana akan berusaha memperbaiki landasan itu supaya perkhidmatan LRT laluan Kelana Jaya akan pulih sepenuhnya.

Sebelum ini, Prasarana menganggarkan kerja membaik pulih perkhidmatan LRT Laluan Kelana Jaya yang terlibat kemalangan Isnin dijangka siap sepenuhnya dalam masa tiga hari lagi dengan operasi berjalan 24 jam tanpa henti oleh jurutera yang bertugas.

Isnin lalu, seramai 47 penumpang dilaporkan cedera parah manakala 166 mengalami kecederaan ringan apabila sebuah tren yang membawa penumpang dan sebuah tren rosak yang sedang dipandu uji bertembung kira-kira jam 8.45 malam.


Jemaah Menteri kekal sokong PM, tumpu usaha tangani Covid-19

Perdana Menteri Tan Sri Muhyiddin Yassin diberikan sokongan sebulat suara daripada semua ahli-ahli Jemaah Menteri untuk terus kekal memimpin pentadbiran kerajaan Perikatan Nasional (PN) dan menumpukan usaha ke arah menangani penularan Covid-19.

Dalam satu kenyataan ahli-ahli Jemaah Menteri hari ini, ia menegaskan setiap keputusan yang dibuat oleh kerajaan dilakukan secara kolektif dengan mengambil kira pandangan semua pihak.

“Ahl-ahli Jemaah Menteri dalam Mesyuarat Kabinet yang berlangsung pada 14 Julai telah membuat keputusan sebulat suara untuk kekal memberi sokongan penuh kepada kepimpinan YAN Tan Sri Muhyiddin yassin sebagai Perdana Menteri Malaysia.

“Ahli-ahli Jemaah Menteri juga ingin memaklumkan bahawa setiap keputusan kerajaan dibuat secara kolektif oleh Jemaah Menteri setelah mengambil kira pandangan semua pihak,” kata kenyataan itu.

Tegas kenyataan itu lagi, keutamaan kerajaan adalah ke arah usaha membawa negara keluar dari penularan pandemik Covid-19.

“Keutamaan kerajaan pada ketika ini adalah untuk menjayakan Pelan Pemulihan Negara (PPN) demi kesejahteraan rakyat dan kemakmuran negara serta membawa negara keluar dari pandemik Covid-19,” katanya lagi.

Pada Rabu minggu lepas, Presiden UMNO Datuk Seri Ahmad Zahid Hamidi selepas selesai Mesyuarat Majlis Tertingginya mengumumkan keputusanmenuntut supaya Muhyiddin berundur secara terhormat dan memutuskan UMNO menarik sokongan daripada kerajaan PN.

Zahid juga menuntut supaya PM baharu dilantik bagi menggantikan Muhyiddin bagaimanapun tidak menamakan individu yang layak untuk memegang jawatan nombor satu negara itu.

Bagaimanapun, Zahid berkata hanya PM sahaja berundur dan Menteri Kabinet sedia ada akan kekal.

Bagaimanapun, gesaan Zahid tersebut tidak menerima sambutan daripada Menteri dan Timbalan Menteri UMNO yang dilihat tidak sehaluan dengan beliau, ia memandangkan wujud curiga anak murid kepada Ketua Pembangkang Datuk Seri Anwar Ibrahim itu yang cuba membawa parti ke arah kerjasama bersama PKR dan DAP.

Setakat ini, tidak ada seorang Menteri atau Timbalan Menteri yang mengikut telunjuk Zahid yang seakan cuba menjatuhkan kerajaan PN.


Esok PRU-15, 8 negeri banjir mangsa cecah 4,410 orang

Menjelang hari pengundian Pilihan Raya Umum ke-15 (PRU-15) yang dijadualkan esok, jumlah mangsa banjir di seluruh negara terus mencatatkan peningkatan dengan angka terkini mencecah 4,410 orang yang ditempatkan di 59 pusat pemindahan sementara (PPS).

Memetik laporan Sinar Harian, angka itu merupakan kemas kini setakat jam 8 pagi tadi (18 November 2022) berbanding 4,221 orang yang direkodkan malam tadi.

Agensi Pengurusan Bencana Negara (Nadma)  memaklumkan Negeri Sembilan menjadi negeri terbaharu yang terjejas menjadikan ia negeri kelapan dilanda banjir secara keseluruhan ketika ini.

Negeri lain yang turut terjejas adalah Selangor, Kelantan, Pahang, Melaka, Johor dan Sarawak.

Katanya, sebanyak 1,329 keluarga direkodkan di 59 PPS itu yang melibatkan 23 daerah seluruh Malaysia.

“Daripada jumlah keseluruhan mangsa banjir itu, Selangor mencatatkan jumlah mangsa paling ramai iaitu 1,625 orang daripada 401 keluarga yang berlindung di 21 PPS di tujuh daerah.

“Ia diikuti Kelantan yang menempatkan 1,053 mangsa banjir daripada 364 keluarga di enam PPS yang dibuka di satu daerah,” katanya.

Mangsa yang terjejas di Perak seramai 856 orang daripada 235 keluarga sementara Pahang pula 391 mangsa daripada 117 keluarga dan Sarawak melibatkan 123 mangsa daripada 39 keluarga.


PKP: Kita tidak mahu rakyat kita meninggal tepi jalan

Pelaksanaan Perintah Kawalan Pergerakan (PKP) di enam daerah di Selangor bermula tengah malam tadi dan Kuala Lumpur pada 7 Mei bertujuan untuk menjaga kemaslahatan rakyat.

Menteri Kanan Keselamatan, Datuk Seri Ismail Sabri Yaakob berkata, meskipun sedar hakikat bahawa tindakan itu akan dimarah serta dicemuh oleh rakyat, kerajaan ‘terpaksa’ mengambil langkah berkenaan.

“Rakyat kena faham bukan tujuan kerajaan untuk menyusahkan rakyat, saya tahu rakyat marah tujuan kita adalah untuk menyelamatkan nyawa rakyat, kita tidak mahu Malaysia akhirnya jadi seperti di India.

“Di India pemimpin mereka mengisytiharkan mereka sudah menang di dalam perang menentang Covid-19, akhirnya mereka mula memberikan kebebasan dan apabila berlaku penularan Covid-19 kerajaan sudah tidak mampu mengawalnya, dan kita tak mahu perkara ini berlaku kepada negara kita,” katanya menerusi perkongsian sebuah video di Facebooknya hari ini.

Katanya, sekiranya kerajaan tidak mengambil langkah segera untuk melaksanakan PKP, negara mungkin berhadapan dengan peningkatan kes Covid-19 secara mendadak.

“Sekiranya tiada intervensi dan pematuhan tidak lagi diikuti dengan baik oleh rakyat tidak mustahil lepas raya esok boleh meningkat sehingga 5 sampai 10 ribu, kita mungkin jadi macam India.

“Tengah berdiri tunggu bas pun boleh pengsan dan meninggal dunia di tepi jalan, kita tidak mahu perkara itu berlaku di negara kita, sebab itu intervensi perlu dilakukan dengan segera dan saya harap rakyat faham tindakan yang dilakukan adalah untuk melindungi nyawa mereka,”tegasnya.

Katanya, kerajaan tidak mahu menjadi kerajaan tidak bertanggungjawab jika keadaan itu berlaku dan atas sebab sayangkan rakyat, PKP merupakan jalan terbaik.


Mat Maslan kata ahli UMNO dipecat tak usah masuk campur lagi

Setiausaha Agung UMNO, Datuk Seri Ahmad Maslan menyuruh bekas pemimpin UMNO yang dipecat tidak mencampuri urusan parti itu kerana sudah tiada lagi kaitan dengan mereka.

Beliau juga berkata, UMNO tidak memerlukan pandangan mereka untuk menentukan hala tuju parti itu.

“Saya pun hairan, mereka masih bercakap berkaitan parti UMNO.

“Cakaplah dengan parti sendiri (kalau dah masuk parti lain), biar UMNO urus sendiri, tanpa campur tangan mana-mana pihak,” katanya menurut laporan Utusan.

Terdahulu beliau melawat perusahaan membuat otak-otak di Pontian Besar, hari ini (17 Mac 2023).

Ahmad berkata demikian sebagai mengulas kenyataan bekas Pengerusi Badan Perhubungan UMNO Selangor, Tan Sri Noh Omar yang menyatakan kedudukan Presiden UMNO masih boleh digugat, termasuk digulingkan, sekiranya mendapat undi tidak percaya dua pertiga ahli Majlis Tertinggi (MT).

Noh dipecat sebagai ahli UMNO pada 27 Januari lalu. Selain Noh, bekas Pengerusi Badan Perhubungan UMNO Perlis, Datuk Seri Sahidan Kassim yang kini Ahli Parlimen Arau daripada Perikatan Nasional (PN) cuba mengemukakan usul tergempar tentang kewujudan surat yang dikatakan daripada Jabatan Pendaftaran Pertubuhan (RoS) di Dewan Rakyat.

Turut dipecat ialah bekas Timbalan Ketua UMNO Bahagian Rembau yang juga bekas Menteri Kesihatan, Khairy Jamaluddin.

Sebelum ini, Khairy dengan nada sinis mempersoalkan sama ada pemilihan UMNO masih relevan atau tidak, kerana parti itu sendiri telah menjadi pilihan ketiga dalam kalangan pengundi Melayu semasa Pilihan Raya Umum Ke-15 (PRU-15) lalu.

Ahmad yang juga Ahli Parlimen Pontian berkata, lebih baik mereka memberikan tumpuan terhadap parti yang telah mereka sertai daripada mengambil tahu mengenai hal UMNO ketika ini.

Ditanya kemungkinan berlakunya rombakan Kabinet selepas Pemilihan UMNO tahun ini, beliau enggan mengulas kerana kuasa pelantikan terletak di tangan Perdana Menteri.

“Tiada dalam pengetahuan saya mengenai perkara tersebut,” katanya.


Ucapan Tahun Baharu Cina PM: Malaysia pada landasan tepat pulih ekonomi

Perdana Menteri Datuk Seri Ismail Sabri Yaakob berharap sempena sambutan Tahun Harimau tahun ini, segala usaha kerajaan untuk memastikan kestabilan ekonomi serta kesejahteraan rakyat dapat dipertingkatkan sehingga ke tahun-tahun seterusnya.

Beliau juga mengajak semua untuk terus bersatu hati menyokong usaha kerajaan dalam memulih dan menstrukturkan semula ekonomi negara bagi menjadikan Malaysia sebuah negara maju sepenuhnya, menurut laporan Bernama.

Katanya ekonomi Malaysia berada pada landasan yang tepat ke arah pemulihan berdasarkan pembukaan semula lebih daripada 90 sektor ekonomi dan kebanyakan aktiviti sosial, selain disokong oleh kadar vaksinasi yang tinggi dengan hampir keseluruhan populasi telah divaksinasi.

“Dengan momentum pemulihan, Keluaran Dalam Negeri Kasar (KDNK) berada pada landasan yang kukuh untuk terus berkembang antara 5.5 peratus dan 6.5 peratus pada 2022. Ia selari dengan unjuran oleh IMF (Tabung Kewangan Antarabangsa) pada 6.0 peratus dan Bank Dunia pada 5.8 peratus.

“Pertumbuhan ini akan dipacu terutamanya oleh Bajet 2022 yang mengembang bernilai RM332.1 bilion, normalisasi dalam aktiviti ekonomi dan sosial,” katanya dalam kenyataan sempena sambutan Tahun Baharu Cina 2022 hari ini.

Selain itu Perdana Menteri berkata penyambungan semula projek dengan kesan pengganda tinggi dan permintaan luar yang kukuh terutamanya daripada rakan dagang utama turut meningkatkan pertumbuhan ekonomi.

“Semua ini sejajar dengan hasrat kerajaan dalam Rancangan Malaysia Ke-12 untuk mencapai negara berpendapatan tinggi menjelang tahun 2025 melalui pelbagai inisiatif yang digariskan,” katanya.

Sambil mengucapkan Selamat Tahun Baharu Cina, beliau berharap peluang menyambut perayaan itu bersama ibu bapa dan keluarga tercinta pada tahun ini selepas dua tahun terpaksa menyambut dari kejauhan dan terpisah dengan keluarga, dapat mengerat serta mengukuhkan lagi hubungan kekeluargaan.

Namun dalam kemeriahan menyambut Tahun Baharu Cina, Ismail Sabri mengingatkan supaya prosedur operasi standard (SOP) terus dipatuhi dalam membendung penularan wabak Covid-19.

“Terima kasih kepada seluruh masyarakat Cina yang telah berganding bahu dengan kaum-kaum lain seperti Melayu, India, Kadazan, Dusun, Murut, Iban, Bidayuh dan Melanau sebagai sebuah Keluarga Malaysia.

“Marilah kita sama-sama berdoa, semoga tahun ini membawa kemakmuran, kebahagiaan dan kesihatan yang baik untuk seluruh Keluarga Malaysia. Gong Xi Fa Chai, Xin Nian Kuai Le’,” katanya.


Langkawi destinasi pelancongan pertama akan dibuka kepada umum

Pulau Langkawi akan menjadi destinasi pelancongan pertama dibuka kepada umum, namun pembukaannya memerlukan strategi baharu sesuai cabaran semasa pandemik Covid-19.

Menteri Pelancongan, Seni dan Budaya, Datuk Seri Nancy Shukri berkata pulau peranginan itu menjadi pilihan pertama sektor pelancongan kerana lokasinya yang tertumpu dan tertutup, seterusnya mudah dikawal.

Selain itu, beliau berkata, Langkawi yang juga permata Kedah mempunyai 119,000 penduduk dan disasar mencapai imuniti kelompok esok.

“Syarikat penerbangan antarabangsa juga pergi ke Langkawi. Jadi, ia fokus dan juga ‘concentrated area’ untuk sektor pelancongan bagi mereka yang sudah melengkapkan vaksinasi masing-masing,” katanya selepas Istiadat Pengurniaan Surat Cara Pelantikan dan Istiadat Mengangkat Sumpah Jawatan dan Setia Serta Sumpah Simpan Rahsia oleh barisan menteri dan timbalan menteri di Istana Negara, hari ini.

Ahli Parlimen Batang Sadong itu berkata, pada awalnya, Kementerian Pelancongan, Seni dan Budaya (MOTAC) menyasarkan 1 September ini untuk sektor pelancongan di Langkawi dibuka kepada orang ramai, namun ditunda atas faktor peningkatan kes Covid-19.

“Penduduk Langkawi sudah mencapai imuniti kelompok, jadi mereka sudah bersedia, cuma mereka sekarang ini minta tangguh dulu kerana kes Covid-19 mendadak naik,” katanya.

Sementara itu, Nancy berkata, isu pelancongan perlu ditangani segera dan memerlukan strategi baharu sesuai cabaran semasa.

“Kita tetapkan kriteria utama untuk pergi melancong adalah vaksinasi. Insya-Allah mudah-mudahan pelancong akan mematuhi prosedur operasi standard (SOP) baharu pelancongan.

“Jadi, sama-sama kita lihat bagaimana sektor pelancongan, seni dan budaya ini dapat membantu meningkatkan sosioekonomi rakyat,” katanya.